text:
Cuale ise la cjançon plui rapresentative dal Friûl? A cheste domande e à provât a rispuindi la ARLeF, cuntun piçul sondaç spontani organizât su Internet e che al à interessât un centenâr di personis. Ce che e domandave la Agjenzie e jere propit une rispueste “di panze”, cul unic vincul di segnalâ une cjançon dai agns Setante indenant. Sielte no facile te sene musicâl vivarose come chê in lenghe furlane. Sioris e siôrs, ve ca i vincidôrs: “Un soldatin” di Giorgio Ferigo e i Povolâr Ensemble; “Scjaraçule maraçule” te version dai Mitili FLK; “Tu tramontis” te version dai Mitili FLK; “In grava” di Rocco Burtone; “Doman” di Lino Straulino; “El bal dal cosac” dai Arbe Garbe; “Anime femine” di Gigi Maieron; “O ce biel cjiscjel a Udin”, tradizionâl.
Po ben, noaltris o vin sintût a proposit l’etnomusicolic Valter Colle che, daspò di vê metût in clâr il so jessi di part (come che o savìn al è ancje editôr cu la etichete Nota), nus à preparade une cuintriclassifiche. Il prin puest assolût al va a “Tualias” di Andrea Dall’Orbo: «no je tra lis plui cognossudis, ma e je la cjançon plui reinterpretade e forsit la plui preseade dai musiciscj. Il test al è perfet par une rapresentativitât storiche dal Friûl». Secont puest par “Colôrs” dai Mitili Flk e “Doman” di Lino Straulino: «A son tocs durâts tal timp e che a àn segnât il scomençament de gnove musiche furlane sul tacâ dai agns ’90 e a ducj i efiets a puedin jessi considerâts rapresentatîfs dal Friûl di vuê». Par finî cun “Mandi Friûl” di Dario Zampa, «che tai agns de gnove industrie discografiche locâl, al à rapresentât il “gnûf”, distacantsi de tradizion melodiche folkloristiche e vierzint la strade a tantis altris realtâts». Fûr di concors, il premi cualitât al va ai progjets musicâi di Loris Vescovo, «che a son une ricercje musicâl avanzade e personâl. Il lavôr “Sintetiche sincretiche sinaptiche” cui tescj di Stefano Montello, par me al reste la miôr cubie dai ultins timps e il nivel compositîf plui alt de musiche furlane. Ancje se la mê cjançon favoride e je un inedit di Lino Straulino».
Natascia Gargano
TELEVISION, CINE E TEATRI. La cjançon plui rapresentative............
Cuale ise la cjançon plui rapresentative dal Friûl? A cheste domande e à provât a rispuindi la ARLeF, cuntun piçul sondaç spontani organizât su Internet e che al à interessât un centenâr di personis. Ce che e domandave la Agjenzie e jere propit une rispueste “di panze”, cul unic vincul di segnalâ une cjançon dai agns Setante indenant. Sielte no facile te sene musicâl vivarose come chê in lenghe furlane. Sioris e siôrs, ve ca i vincidôrs: “Un soldatin” di Giorgio Ferigo e i Povolâr Ensemble; “Scjaraçule maraçule” te version dai Mitili FLK; “Tu tramontis” te version dai Mitili FLK; “In grava” di Rocco Burtone; “Doman” di Lino Straulino; “El bal dal cosac” dai Arbe Garbe; “Anime femine” di Gigi Maieron; “O ce biel cjiscjel a Udin”, tradizionâl.


c: text/html

text:
Risultati ricerca
Elementi trovati: 8363
Monografia a stampa
Vitis di un vilan salvadi : storie di un contadin ruviers vivût tal Friûl dal prin Cinccent / Luigino Peressini
[San Daniele del Friuli] : Comunità Collinare del Friuli, stampa 2000
Monografia a stampa
Forni Avoltri : Centro culturale J.F. Kennedy, stampa 1999
Titolo analitico
Resoconto della presentazione tenuta a Tolmezzo. - In: Sot la nape, a.52, n. 3-4 (lui-dicembar 2000)
Collana
Rubrica di Sot la nape. - Inizia nell'a. 47, n. 1-2 (genar-jugn 1995)
Titolo analitico
In: Sot la nape, a.47, n.1-2 (genar-jugn 1995)
Titolo analitico
In: Pontèibe : 29. Congrès da la Societât filologiche furlane, p. 47
Titolo analitico
In: La Panarie, a.4, n.23 (set.-ott. 1927)
Titolo analitico
Precede il titolo: Poesiis. - In: Sopula : 92. Congrès, Sopula, ai 27 di Setembar dal 2015, p. 578
Titolo musicale
Udine : Nota, c2015
Sull'etichetta: Vol. 4 '11->'15. - Antologia di esempi musicali in lingua friulana prodotti dal 2011 al 2015. - Contiene: BenAnDANTI / Loris Vescovo. La albe / Lino Straulino. Cjante / Elsa Martin. Lontan / Priska. Aiar / Giulia Daici. Partigjan / Matteo Segrado. Prove a dîmi tu / Franco Giordani. Trei puemas / Luigi Maieron. Ju pà gleria dal Tiliment / Canzoniere di Aiello. Stradis / Luna e un quarto. Domanditi parcè / Aldo Sbadiglio e la famiglia Ananas in vacanza a Dresda. Il gjaul / Aldo Rossi. Paisàn / Carnicats. Biele presince / Bakan. La prospetive / Trabeat. Cjali fûr dal barcon / Ulisse e i Ciclopi. Pierdisi / Truc. Profitadôrs / Mig29 over Disneyland. Une bugade di vint / Arbe Garbe. 32 cocktails e 1 vuarzine / Orko Trio + Fabian Riz. El alien di Mortean / LaipNessLess

robotstxt: allowed

filter: keep


text:
Spignon: gleseute di Sant Spirt
Home Trois Troi Furlan Cuarte tape Spignon Foto 2
Castelmonte - Masarolis
Località attraversate
Lis origjins de glesie di sant Spirt a son dal XI secul, la glesie si cjate e je intal vert de mont Madlessiena. Magari cussì no la ultime vuere e à sdrumât la gleseute che e je stade ricostruide dal dut intal 1949.
L'altâr di cumò al cjape il puest chel dal sietcent lât pierdût, e al è insiorât di dôs statuis di len di Sant Nicolau e Sebastian. E je une sagristie e a çampe dal côr si alce sù la tor de cjampane, basse e gruesse, cun trê cjampanis.
Steme comunâl
di Pulfar
Castelmonte - Masarolis
Località attraversate
Steme comunâl
di Pulfar
Cjamin tape daûr tape
- Preambul: Ìsule Barbana - Aquilee
- 1. Aquilee - Dael
- 2. Dael - Cormons
- 3. Cormons - Madone di Mont
- 4. Madone di Mont - Masaruelis
- 5. Masaruelis - Monmaiôr
- 6. Monmaiôr - Ripâr A.N.A.
- 6bis. Var. Montemaggiore - Val Torre
- 7. Ripâr A.N.A. - Prât di Resie
- 8. Prât di Resie - Dogne
- 9. Dogne - Valbrune
- 10. Valbrune - Mont Lussari


text:
La «declarazion finâl» e rive a un an di distance dal so disarmament complet
«O cjapìn sù cheste ultime decision cun chê di judâ l’inviâsi di une fase storiche gnove. ETA e jere saltade fûr di chest popul e cumò si sfante in chest popul». A son lis peraulis che a sierin la «declarazion finâl» che e je stade dade fûr di ETA (Euskadi Ta Askatasuna, Patrie Basche e Libertât), la storiche organizazion armade indipendentiste, ai 3 di Mai stâts.
Il document, indreçât al popul basc, al conferme in maniere definitive e «uficiâl», ce che al jere stât anticipât di une comunicazion cence precedents za vie pal mês di Avrîl: passe sîs agns dopo de fin de sô ativitât armade e a un an di distance dal so disarmament complet, cu la consegne dai siei arsenâi che a jerin ancjemò ator pal Paîs Basc dal nord, fate aes autoritâts de polizie francese cul control de bande di une comission internazionâl di verifiche, ETA e siere il percors cu la sô dissoluzion totâl. Cheste decision, che e je la «consecuence logjiche» di chei altris passaçs che a son stâts fats, e je stade cjapade sù cul intindiment che «il procès a pro de libertât e de pâs al ledi dilunc daûr di une altre strade».
La «declarazion finâl» e je stade compagnade di un video là che doi militants storics, Josu Urrutikoetxea e Marixol Iparragirre, a dan leture par basc e par spagnûl dal test. Sessante agns dopo de sô creazion, la organizazion rivoluzionarie socialiste pe liberazion nazionâl metude adun di un trop di zovins militants nazionaliscj bascs, tal plen de ditature franchiste, si disfe in maniere complete e definitive cun dutis lis sôs struturis organizativis.
Il document al marche che la decision di considerâ tant che finîts sedi «il cicli storic di ETA» che «la sô funzion storiche» e duncje «la sô ativitât politiche» e je stade fate buine de bande dai siei militants e che par chel «nol sarà plui nissun di lôr che al palesarà posizions politichis, al fasarà indenant iniziativis e al coinvolzarà altris sogjets» in non di ETA, ancje se i stes militants «a laran dilunc a scombati a pro di un Paîs basc riunificât, socialist, di lenghe basche e no patriarcjâl in ducj i ambits che ju calcolaran chei plui juscj, cu la responsabilitât e cu la onestât di simpri». Cun di plui, la declarazion e vualme tant che disfide principâl chê di «fâ sù, tant che popul, un procès che si fondi sul meti adun lis fuarcis, su la mobilitazion popolâr e su la colaborazion tra sogjets diferents». La intenzion e je chê di cjatâ une soluzion politiche pal conflit che par tancj agns al à segnât i rapuarts tra la societât basche e i stâts spagnûl e francês.
La «declarazion finâl» e à fat scjas, tal Ream di Spagne, te Republiche di France e un pôc dapardut, in Europe e pal mont. E veve za vût un ciert impat la comunicazion che e visave che e sarès stade proclamade la dissoluzion di ETA e là che si domandave perdon pes vitimis de lote armade judicadis «inocentis». Za in chê volte, la plui part dai partîts e des istituzions baschis a vevin ricognossût une sielte definitive di chê fate tant che un pas impuartant a pro dal superament dal conflit. Cundut achel, almancul pal Partît nazionalist basc, Elkarrekin-Podemos, Geroa Bai, Izquierda-Ezkerra e il Partît socialist, ETA e varès vût di domandâ perdon par «dutis lis vitimis».
Compagn che l’an passât, in ocasion dal disarmament complet, il guvier di Parîs al à mostrât atenzion e preseament viers dai ultins pas fats di ETA e al à mandât un messaç di viertidure cui prins trasferiments dai militants che a son in preson in centris detentîfs plui dongje dal Paîs Basc. A Madrid, impen, la ande e je diferente: de Moncloa a àn fat savê che la assunzion di responsabilitât e la dissoluzion de organizazion no puartaran a nissun cambi, nancje tes politichis metudis in at cuintri dai passe 250 presonîrs bascs.
di Marco Stolfo


text:
Nicolau di Manià (1423 – 1485), architet, matematic e inzegnîr, al progjete un sisteme di canâi che a puartaran la aghe dal Celine fin dentri le vile di Davian, colegantsi cul Nunciel par traspuartâ lens fin dentri le citât di Pordenon. Al pensarà ancje a le realizazion di mulins e di fariis, che a saran la prime olme par une trasformazion in clâf protoindustriâl de drete dal Tiliment. Un so grant progjet, che lui si ere insumiât di fâ, e sarès stade le canalizazion da lis aghis de Ledre e dal Tiliment par podê dâi une gnove sburtade a la agriculture de plane furlane. Prime si è oponût il Senât di Vignesie, che probabilmentri al veve pôre di une cressite masse libare de Patrie; po dopo il progjet al è colât parcè che la comunitât di Glemone i à fat cuintri. Lavorant sui siei studis a rivaran a metilu in pîts dome che tal secul XIX. ❚
✒ Agnul Floramo
IL PERSONAÇ STORIC. Nicolau di Manià /............
Nicolau di Manià (1423 – 1485), architet, matematic e inzegnîr, al progjete un sisteme di canâi che a puartaran la aghe dal Celine fin dentri le vile di Davian, colegantsi cul Nunciel par traspuartâ lens fin dentri le citât di Pordenon. Al pensarà ancje a le realizazion di mulins e di fariis, che a saran la prime olme par une trasformazion in clâf protoindustriâl de drete dal Tiliment. Un so grant progjet, che lui si ere insumiât di fâ, e sarès stade le canalizazion da lis aghis de Ledre e dal Tiliment par podê dâi une gnove sburtade a la agriculture de plane furlane. Prime si è oponût il Senât di Vignesie, che probabilmentri al veve pôre di une cressite masse libare de Patrie; po dopo il progjet al è colât parcè che la comunitât di Glemone i à fat cuintri. Lavorant sui siei studis a rivaran a metilu in pîts dome che tal secul XIX. ❚


text:
#11 – Tinut E le puare mari maludive chel dì, chê che pe bisugne dal pan al doveve partî. Diu ti vuardi Tinut, lu disè chê mari, cuant che pal mont al è lât vie di frut Cence dûl chê miserie a robâ i fruts a la mari, mandantju pal mont par sbarcjâ il lunari Tinut al è lât vie [...]
Articui dal blog
#10 – Spietant il lusôr Al mancje pôc al cricâ dal dì ma, in tal cjistiel di Strassolt, a si è dibatût fin a pôc prime e, a la fin, ducj si son sdrumâts par il sun e pe strache. Istès, suntune tor dal mûr orientâl, al è ancjemò un dai ospits che a nol rive a lâ a durmî. [...]
#09 – La sole e uniche “La Uniche” no duar. Usgnot e zire tal jet e e fâs bataie ae ultin morôs fedêl che i reste: la insonie. La brame dal biel timp passât e je lade vie e cumò il suplent al è l’elisîr. Al è bon l’elisîr: cuant che lu bêf e e devente plui fuarte, sglonfe, zovine, [...]
#08 – Albe Finâl Jo o volevi nome vivi la storie. Capî se ogni timp al puartave alc di diviers e so. I miei voi a continuin slusicant salvadis, ma o ai fermât za di bataiâ par gjavâmi fûr lis cjadenis che mi tegnin presonîr in cheste cret. l gno obietîf al jere stât vê il timp necessari par capî [...]
#06 – Cricant il dì L’Est, pont cardinâl dal soreli jevât, al scjavace la aurore cun inusuâl fuarce e vigôr. Tun marilamp al slargje il spazi emanant la sô radiazion, il so volum di luminositât e clarôr, al inonde l’intardâsi des noturnis ombris. La lus si fâs indevant cun risolude fermece, someant che stes mandânt vie cun imberdeâts e disordenâts [...]
#07 – Civuite “Al cjante il gjal, al criche il dì…”; biele la vilote che o sintivi di piçul, ma jo no mi davi pâs par chel puar zovin che al scugnive partî cussì adore. Jo o starès a durmî fin a ore di gustâ se femine e fie no mi rompessin i bebeis une dì sì e chê altre [...]
#05 – Maravee Al jere rivât cence che lu ves spietât. Un moment prin il so mont al jere scûr, sierât e penç di cidinôr. Al jere un misteri cemût che al jere lat indevant cun sucès par rivâ propit ta chest moment. E je stade une piçule flame a impiâ dut. Une robute di nuie, ma braurose e plene [...]
#04 – Un plasê – Ce fastu culì, tu, cussì sul cricâ dì? No tu âs frêt? – Ti spietavi te. O ai di domandâti une robe. – Ce robe? No tu puedis spietâ usgnot o doman? O ai di lâ a vore jo e la mê coriere e rive di strade. Noaltris o tachìn a la albe, a buinorone, [...]
#03 – Mariute e il so gjelât A ogni cricâ dì jê si jevave sù, e simpri cun cetante energjie si plaçave te cusine dal so cafè a lassâ jevâ lis brioches e dopo a metii drenti la marmelade o la creme. E cuindi al jere rivât il moment di preparâ il gjelât, metint in moto il machinari par la [...]
#02 – Albe ocitane La sentinele nus visave simpri a pene che une lûs blancje e comparive parsore de rie di bassis montagnis a orient di Tolose. E cussì il gno amant al leve vie par une galarie segrete che i vierzevi jo stesse. Dopo cent pas il gno amant al saltave fûr dal cjastiel e si pierdeve intal bosc. [...]
#01 – Jê Alba e jo il Scûr Alba! Le clami biel planc, che a son benzà ducj a durmî. Le clami par che mi vegni dongje. Alba! I cisichi ancjemò, ma no mi sint. E cjamine discolce, i pîts dentri inte aghe, che le strafont fin parsore dai zenoi. I mei braçs si movin viers di jê, tirâts come [...]
Intun paisut ingrampât sore un çuc, la vite e sbrissave vie cuiete. Di origjin medievâl, al jere insiorât cuntune cente e toratis che a spiçavin te campagne dulintor. Lis piçulis buteghis dal borc a levin sierant, glotudis dai grancj emporis citadins, e la vite in gjenerâl si leve indebilint, ma il paisut, cun lis sôs vieris stradutis e i grues [...]


text:
Cungjò Provincie di Udin! O isal dome un a riviodisi? Sieradis lis Provinciis, cui che al cjale di brut voli la riforme dai ents locȃi buride fûr de zonte Serracchiani magari al spere di fȃlis resurî: ma ancje se e je vere che il gnûf governadôr Massimiliano Fedriga al à plui voltis fevelȃt di volê creȃ cjantons sul model svuizar, ogni propueste e varès di jessi fate buine no dome de Regjon, ma ancje dal Parlament. Timps luncs, duncje: soredut cun dôs Cjamaris balcanizadis come chês che a son jessudis des elezions dai 4 di Març passȃt.
Ma nus coventino pardabon lis Provinciis che ducj (ma propit ducj) cinc agns indaûr a volevin abolî e cumò ducj ur vain parsore? Ce àno fat pai nestris teritoris – o a lôr dam – par jessi stadis bot e sclop sieradis? Il belanç al è sigûr dificil di fȃ: al è clȃr che nissun al pues vê la peraule definitive, ma cuant che la croniche di ogni dì e devente storie, si scuen tamesȃ ce che lis trê provinciis furlanis a àn fat, sedi ben che mȃl, pal Friûl.
Chê di Udin, che ai prins di Avrîl e à sierȃt i siei puartons, e à davuelt ben il rûl aministratîf di viodi di stradis e scuelis, e à fat alc pe tutele de culture e de identitȃt, ma no à mai rivȃt a jessi la anime de furlanetȃt che il so ultin president Pieri Fontanini al à reclamȃt intal discors di cumiȃt. Fuarte la citazion di Pier Paolo Pasolini: «A vegnarà ben il dì che il Friûl si inecuarzarà di vei na storia, un passat, na tradision!». Pecjȃt che propit di là da la aghe, tai agns ’60, a vedin domandȃt cun fuarce di vê une lôr Provincie, ancje chê sierade di doi agns. Ancje la Cjargne e veve cirût di scjampȃ tal 2004, ma no à rivȃt a fȃlu…
Di là da la aghe, la Provincie e je coventade plui ae citȃt di Pordenon che al teritori. Il centri al à vude une legjitimazion fuarte tant che cjâf lûc, al à costruide une identitȃt socioeconomiche e une burocrazie propriis, dut cȃs simpri plui distantis di chês furlanis. In realtȃt, buine part dal teritori (soredut inte part alte de provincie) si sint furlane, ma cence dubi no par merit de Provincie. Che e à lavorȃt ben inte viabilitȃt, tal setôr ambientȃl e in chel scolastic, ma e jere un pont fer soredut pai servizis. Di fat, daspò che e je stade sierade, a son sparidis ancje la autonomie de Cjamare di Cumierç, la alternance tal control de Fondazion de Casse di Sparagn dal F-VJ e ancje la sezion falimentȃr dal Tribunȃl.
La Provincie che e à creade une minime, ma plui solide identificazion, e je stade forsit chê di Gurize, parcè che e je stade buine di meti dongje comunitȃts che a son pardabon diferentis ma che a insiorin cu la lôr diviersitȃt dut il Friûl di là dal Judri. Dai paîs furlans aes zonis a maiorance slovene, di Grau a Monfalcon, ducj al pâr che a vedin vût benefici de ativitȃt di un ent piçul, che propit par cheste sô dimension al somee che al vedi rivȃt a rispuindi in maniere eficiente aes dibisugnis de int.
Ce saraial di fȃ cumò par dâi une gnove organizazion a une Regjon che no funzione tai siei ents teritoriȃi? Viodût che lis Provinciis lis à fatis Napoleon, cuntune riforme che e vignive dal alt, sperìn che cumò cualchidun al vedi la inteligjence di fȃ partî un procès di condivision dal bas.
Dome cussì si podarà dȃi une vere rapresentance al Friûl.
di Walter Tomada


text:
“Si splana a spics madûr / al aur dal cîl / sui mûrs a sec discolada / ‘a si infeta / la puara gjonda. / Imatuniment da cjalzina / ch’a sberla / pa stradis tanfadis / a mastiânus tal zito / brustulât. / La tiara ‘a trima / in Friûl / i vues fruzzâz / adun / cui vîs / e basta jevâ un braz / al vueit atôr imens”
Inte racuelte Bassilla o cjatìn cheste poesie che Jacumin al à scrit intal 1976, dedicade a Glemone e a chê tragjedie pal Friûl che al è stât il taramot.
Cuâi che a sedin i argoments des composizions, la poesie di Jacumin no je facile: un om de sô culture cussì penze al è dificil che nol si le puarti daursi ancje cuant che al fâs poesie. E il letôr al scugne doprâ dute la sô atenzion par ientrâ intal spirt di chescj viers, scrits intal furlan de Basse, chel di Aquilee. E nancje la lenghe no je facile, une vore curade, ricje di tiermins preseôs, di chei che a no si doprin ogni dì: nulôr, mesada (che e dîs une vore di plui di mês…) lampaora, stacheoz, muducis, lintimada, tutul, plantulis, passaja, il frêt che al si invuessa… Poesie savinte che e infuartìs la lenghe, che i da une solenitât che le jeve sù de tradizionâl lenghe dome pratiche e le fâs adate a esprimi il gjenerôs impegn dal autôr in pro dai puars di chest mont cussì mal sestât.
Comovint l’omaç a personaçs sassinâts pes lôr ideis tant che Milcar Cabral (indipendentist de Guinee) o Victor Jara (cjant-autôr chilen), vitimis de violence e dal odi, esemplis di coerence e di amôr pe libertât. No mancul fuarts i riferiments a moments de nestre vite di vuê, il taramot, apont, ma ancje la casse integrazion o ben di îr, come il S. Martin dai metadiaris, cuant che ur rivave la disdete, o ancjemò lis lotis e siopars de Basse dal daspò vuere.
Ma Bassilla cui ise? Grande mime de antichitât, che di jê a Aquilee si cjate une iscrizion
che i dedicarin i compagns di sene: sul palc e jere muarte tantis voltis prime de muart vere: “Ze diferenza isa, / vissara, / murî par fenta / o pardabon?”
Dut chest centenâr di paginis (miegis par furlan e meigis pe traduzion taliane) a son un coment o une esplicitazion de frase di S. Jaroni citade intal esergo de viertidure: ‘Chel di lâ in bestia a l’è un dirit / dal amôr ufindût’.
E l’amôr dai umans al è ufindût ogni volte che un om i fâs violence a un altri om, ogni volte che un fuart al folpee un debul, ogni volte che un siorat maipassût i robe il pan a un puaret. ■
Laurin Zuan Nardin
SIMPRI BOGNS. Renato Jacumin, Bassilla, Udin, 1979............
“Si splana a spics madûr / al aur dal cîl / sui mûrs a sec discolada / ‘a si infeta / la puara gjonda. / Imatuniment da cjalzina / ch’a sberla / pa stradis tanfadis / a mastiânus tal zito / brustulât. / La tiara ‘a trima / in Friûl / i vues fruzzâz / adun / cui vîs / e basta jevâ un braz / al vueit atôr imens”


text:
Assegn di natalitât
Bonus Bebè
Al è un assegn una tantum leât aes nassitis e adozions di minôrs.
Recuisîts:
- Nassite o adozion di un fi;
- Cui che al fâs domande e il fi a àn di jessi residents in Friûl Vignesie Julie cuant che a presentin la domande;
- Almancul un dai gjenitôrs al veve di jessi resident in Italie di 10 agns, ancje no continuatîfs, di chei 5 in Friûl Vignesie Julie (o, in alternative, vê lavorât in Italie par 10 agns - ancje no continuatîfs - di chei 5 in Friûl Vignesie Julie) ae date di nassite/adozion dal fi;
- Vê la atestazion I.S.E.E., cun indicadôr I.S.E.E. che nol superi 30.000, valit ae date di presentazion de domande.
Cui puedial domandâ:
- Tal câs di gjenitôrs coniugâts o no coniugâts ma convivents, indiferentementri un dai doi gjenitôrs;
- Tal câs di no coniugâts e no convivents, il gjenitôr che al à la stesse residence dal fi;
- Tal câs di gjenitôrs li che e je stade fate une disposizion di separazion personâl dai coniugâts o di dissiolziment dal matrimoni o di interuzion dai efiets civîi dal matrimoni, il gjenitôr che al à in afidament il fi cun proviodiment, ancje provisori, de autoritât judiziarie o, tal câs di afidament condividût, il gjenitôr che cun chel il fi al convîf;
- Tal câs che al sedi dome un gjenitôr che al esercite la potestât, chest unic gjenitôr.
Impuart dai assegns pal an 2010:
- € 600 se e je une nassite o adozion dal prin fi;
- € 810 se e je une nassite o adozion di un fi che al ven dopo dal prin;
- € 750 par ducj i fiis se e je une nassite di zimui o di adozion contestuâl di plui fruts.
Scjadince pe presentazion de domande:
Dentri dai 90 diis de nassite/adozion.
A cui presentâ la domande:
La domande di erogazion dal assegn, compilade precisementri in dutis lis parts e complete cun dutis lis zontis, e à di jessi presentade al COMUN DI RESIDENCE tai oraris di sportel.


text:
#03 – Mariute e il so gjelât
A ogni cricâ dì jê si jevave sù, e simpri cun cetante energjie si plaçave te cusine dal so cafè a lassâ jevâ lis brioches e dopo a metii drenti la marmelade o la creme. E cuindi al jere rivât il moment di preparâ il gjelât, metint in moto il machinari par la mantecazion, il famôs “cattabriga Carpigiani”, che lu faseve vignî fûr cussì biel fresc, cremôs e saurît che al jere un plasê a viodilu. Lu tirave fûr cu la pale di plastiche e lu distribuive cun precision dentri lis vaschetis di açâl e par ultin di front di ognidune i meteve il cartelin de sô cualitât inte vitrine refrigjerade.
E ogni volte jê si sintive une vore sodisfate cuant che e veve finît dut chel lavôr, savint che il so gjelât al jere li, pront e fresc par jessi gustât dai siei clients. E cuant che i disevin: – E ce bon che al è il to gjelât, Mariute! – i si iluminavin i voi di contentece e di sodisfazion, e alore no i pesavin plui lis faturis che e fasev a ogni cricâ dì, parcè che il so lavôr al jere dut ce che i veve restât te vite.
Benedete la mê Mariute!
Ma a la fin e à scugnût ancje jê rassegnâsi al timp che al passe, al cuarp che nol rispuindeve plui come une volte, al so cûr indebulît che al veve tacât a dâ i numars, fasintii capî e acetâ che e varès dovût tignîsi di cont e cirî di polsâ di plui. E cussì ancje par jê e je vegnude la ore di molâ sù dut e gjoldisi la sô pension.
Mi ricuardi che jê mi contave, cun cussì tante nostalgjie che i tremave parfin la vôs, che di cuant che si jere ritirade, a ogni cricâ dì al continuave a sunâi simpri il svearin tal cjâf, par visâle che e jere ore di tirâsi fûr de cove e tacâ daûrman a lavorâ. E jere deventade aromai une robe plui fuarte di jê, e alore dopo e veve imparât a fâsi une biele cogume di cafè, però inte cusine de sô cjasute, e si consolave a cjalâ fûr dal barcon la zornade che e stave par nassi.
Dut chest par fâmi capî che il lavôr nol è dut inte vite e che a son robis ben plui impuartantis che prin o dopo nus tocje tignî di cont.
Al cricâ di ogni zornade cumò ancje jo, magari parcè che la mê gjatute viers chê ore mi tormente par fâi lis cjarecis, o ai començât a cjalâ fûr dal barcon biel che mi prepari il cafè. Però no mancj mai di visâmi di mê mari, che le sint simpri daûr di me a dîmi: – Ti vuei ben, frut!- , simpri pronte a judâmi e a conseâmi, come chê lusute che e art dentri di me e che o dovarès scoltâ di plui. Cumò però o ai ancje imparât a cjalâ lassù plui spes e a domandâ di rivâ a passâ chê zornade miôr pussibil e ancjemò cun tante voie di vivi.
di ***
#1***


text:
“Une mamografie fate ogni doi agns al è l’esam fondamentâl par cjatâ in timp un tumôr dal pet; e covente fate ancje se si sta ben, par vie che e je buine di cjatâ alterazions une vore piçulis e passe il 90% des feminis cuntun tumôr cjapât dal prin moment a puedin vuarî.”
Cussì al dîs il comunicât de Aziende Sanitarie 4 “Friûl di Mieç” a dutis lis feminis di 50 a 69 agns. Fintremai dal 2006, di fat, a puedin usufruî di chest esam gratis ogni doi agns, lant sù sul “camper dal screening” daûr dal invît che i rivarà a cjase. No covente impegnative dal miedi.
Se dopo de mamografie si scuen lâ indenant cui esams, la femine e ven clamade par telefono e asistide; esams e curis a son simpri dal dut a gratis.
Se te mamografie al è dut a puest lis feminis a ricevin par pueste une comunicazion scrite dal bon risultât, cu la racomandazion di cjapâ dut câs a pet la lôr salût e di tornâ a fâ l’esam mamografic sul camper dopo passâts doi agns.
Tai prins doi agns dal screening (2006-2007), 25.620 feminis a an fat l’esam e l’1% al è stât curât, in timp e di corse, par un tumôr dal pet cjatât adore cu la mamografie.
I citadins a podaran sei clamâts de Ass4 cuntune letare a cjase par atis doi esams pai tumors: lis feminis di 25 a 64 agns pal pap-test di al cuel dal utar; oms e feminis di 50 a 69 agns ogni doi agns par cirî il sanc platât tes fecis pal tumôr dal intestin colon-ret.
Redazion
ATUALITÂT. «Cjape a pet la tô salût… o varìn cure par te»............
“Une mamografie fate ogni doi agns al è l’esam fondamentâl par cjatâ in timp un tumôr dal pet; e covente fate ancje se si sta ben, par vie che e je buine di cjatâ alterazions une vore piçulis e passe il 90% des feminis cuntun tumôr cjapât dal prin moment a puedin vuarî.”


text:
01 giugno 2006
Luca Peresson di Farle a Stocolme!
Compliments al Centri Friûl Lenghe 2000 (Luca al è il President) e che Illy al continui a dî dutis lis monadis che i passin pal cjâf!
Par savê alc di plui, frache achì...
6 commenti:
- riccardo cuor di caffè ha detto...
-
Complimenti a Luca Peresson e a tutte le persone che collaborano al progetto.
... " Tigni al Friûl" nol ul di meti cartei bilenghe par dut il Friul come cal fas il to ami president de province...
mancul cartei e plui sovvenzionamens pes attivitas di valorisasion de lenghe...
comunque "politicanti da strapazzo" and'esistin , eccome!!!
- 1/6/06 14:25
- Christian Romanini ha detto...
-
mandi Riccardo, benvignût.
la critiche ai cartei bilengâi mi pâr strumentâl, par vie che al è dome un dai progjets che e à fat la Aministrazion Provinciâl: contribûts a Associazions, publicazions, convenzions cun Universitât e altris istituzions e vie indevant mi pâr che a sedin une realtât. Ma se si vûl viodi in maniere limitate un argoment...
Par la cuestion dai "Politicanti da strapazzo": e je une definizion che un President di une Regjon nol pues permetisi. Che dopo cierts oms de politiche no sedin a la altece dai incarics che a àn o pues ancje sedi dispost a fevelâ. Ma une frase cussì arogante riferide al comitât D'Aronco, Baracetti e compagnie mi semee un insult e no pues condividile: mi displâs ma Illy al à fate une falope e al fasarès biele figure a domandâ scuse.
- 1/6/06 21:05
- riccardo cuor di caffè ha detto...
-
Io o pensi che la valorisasion de lenghe, de culture, des tradisions, insome des richeces de nestre tiere a sedi une robe importantissime, come par no furlans e compagn in atres tieres. e par chest o doi merit ancie al to lavor. di che atre bande o pensi che a livel plui alt al sedi diventat di mode, une vore "convenient" politicamenti come visibilitat e "riscontro di gradimento" innalcia cheste bandiere. siguramenti and' è int che puarte indenant cun pasion e convinsion chests valors ma and'è int che fasint leve su chei valors a chi e a voe nome di crea un "collante" par coalisions e conveniences politiches. a ti semearà un discors un poc da "qualunquista", ma e ie une me sensasion co ai voe di verifica cui movimens che vignaran e che si percepisin di ce che si lei tai giornai.
mandi
- 2/6/06 14:14
-
-
Graciis a Christian par vê dade visibilitât ae notizie.
La esperience di Stocolme a è stade pardabon uniche. O speri che la pussibilitât di vierzi une colaborazion continuative a deventi une realtât.
Dut câs, al è simpri un risultât positîf par ducj chei che an colaborât al progjet viodisi ricognossi - in Svezie - la cualitât dal lavôr fat.
Sabide 3 di jugn aes 9:30 o soi stât invidât a Onde Furlane par un aprofondiment.
Par chei che no puedin scoltâ vie "etere" la radio o consei il "streaming" su http://farcadice.no-ip.org:8080/listen.pls
Mandi
L.P.
- 2/6/06 18:22
- Christian Romanini ha detto...
-
Riccardo:
il to discors nol è par nuie "qualunquista".
o soi dacuardi cun te su dut il to ultin coment.
però o ai ancje une convinzion: chei che si declari cumò dongje dal friûl e lu fasin par convenience tu ju bechis subit.
par fevelâ de marilenghe, des tradizions de valorizazion e de difese di un patrimoni culturâl e vie indevant tu âs di vê une sintiment vêr che no tu puedis imitât: se un nol è onest nol rive a platâsi e prime o dopo la mascare e cole. baste vê un tic di pazience.
grazie pal to contribût.
- 2/6/06 23:10
- Christian Romanini ha detto...
-
par luca:
intant inmò compliments! e po grazie a ti par vê volût partecipâ al blog. al jere un tic di che ti spietâvi e o soi content che tu âs screât cun cheste biele notizie.
grazie e si viodìn in curt.
E JOIBE 8 DUCJ A TARCINT A VIODI IL VIDEODOCUMENTARI FARCADICE!
AUDITORIUM SCUELIS ELEMENTÂRS AES 20.30
- 2/6/06 23:14


text:
Pal “Ferâl”, la rubriche dedicade a pre Antoni Beline, chest an o riproponìn une sô riflession a pontadis. Il test complet al à il titul “I Furlans e il templi” e al presente un resonament sul rapuart dai Furlans cu la fede e la religjositât.
pre Roman Michelotti
***
(seste pontade)
[…] I FURLANS
Coordenadis gjeografichis
Se la storie e à il so pês tal studiâ l’identikit di un popul, un pês no mancul grant e determinant lu à la gjeografie. La vision religjose di un che al vîf in mont e je diferente di un che al vîf in culine e ancjemò di plui rispiet a un che al è te plane o ad ôr dal mâr. Adiriture si pues cjatâ une diviersificazion inte stesse fasse gjeografiche. Un che al vîf tun borc o tun paîs là che il soreli al trai di buinore fin gnot al à une vision religjose plui positive, solâr e magari superficiâl di un che al vîf tun borc platât e cul soreli a tessare, là che la pôre o il terôr di Diu a saran la carateristiche dominant. O ai sot voli doi films classics, “Ordet” di Carl Th. Dreyer e “Il setim sigjil” di Ingmar Bergman. No varessin podût jessi pensâts e zirâts che intune regjon nordiche, cun tant scûr e frêt e cun pocje lûs e calôr, e di doi regjiscj che a vevin respirât chest clime fin te profonditât dal cûr. Pe stesse reson, un baracon devozionâl come chel ator di pari Pio al podeve cjapâ pît e slargjâsi dome inte solaritât meridionâl. Passant duncje des spicis des monts a la marine, o larìn de massime interioritât a la massime esterioritât, de estreme individualitât a l’estreme socialitât.
La mont ti da protezion ma ancje ti delimite. Ti ten strent come tun pugn ma e riscje ancje di no lassâti tirâ flât e cjalâ fûr. Dut chest si tradûs tune religjon dipendente e fatalistiche, intimistiche e ripetitive, che e va une vore in profonditât tal intim de persone ma e stente a slargjâsi parsore vie. Juste il contrari de religjositât di un Furlan de Basse. Chest si pues constatâlu metint a confront, par esempli, la religjositât de int di Cjanâl di S. Canzian (Prât di Cjargne) cun chê di Maran o, plui ancjemò, di Grau. O stoi fevelant simpri di religjositât e duncje di manifestazion esteriôr, che no à un rapuart diret e scontât cu la fede. O podarai dî che a Maran a van plui in glesie che no a Sostâs o a Davausa; no ai motivazions ni provis par dî che i catolics lagunârs a àn plui fede dai anarchics de val Pesarine.
E esist ancje une leç di atrazion, là che il fuart al tire il debul. A confin cul mont slâf e todesc, al è evident che la religjositât e sintarà l’inflùs di une comunitât culturalmentri plui fuarte e omogjenie, di stamp sentimentâl o protestant, come che i paîs a contat cul Venit a cjaparan sù une religjositât di stamp venit, là che il templi al è determinant. Almancul come imagjin sociâl e façade. Mi visi che une volte il vescul Battisti mi fevelave de floridure religjose dal Venit ben plui sflandorose se paragonade al desert furlan. I ai rispuindût, semplificant e enfatizant, che la diference fra i Venits e i Furlans e je che i Venits a van a preâ Sant Antoni di Padue e po a robâ e a imbroiâ e i Furlans a robin e a imbroin cence passâ par Sant Antoni di Glemone, che al è simpri chel.
No vin di dismenteâ i secui di emigrazion e lis contradis là che la nestre int e leve a vore. No si pues capî certs ategjaments anarchics de Cjargne dai prins dal secul se no si ten cont che la clime che a respiravin e vignive di là des monts, dal mont de Riforme e de prioritât de cussience rispiet a la mediazion eclesiastiche.
Duncje, cuant che si fevele di Furlans e di religjon, si à di tignî presint ancje la diferenziazion gjeografiche, la condizion socio-ecomomiche, la ereditarietât psico-somatiche, l’habitat culturâl, oltri naturalmentri al fat che si trate di un dai aspiets plui personâi de vite e partant si varès di concludi che “ognun al à un Signôr par cont so”.
Dentri di chest telâr gjenerâl, si pues intivâsi in cualchi rare isule, une sorte di oasi là che la religjon e à cjatât un humus particolarmentri adat e fecont. Al pues dipendi di une carateristiche particolâr dal paîs o de presince di cualchi predi particolarmentri grant e sant o ancje benvolût, che al à vude la gracie di semenâ a plene man e la furtune di cjapâ sù un racuelt straordenari. Par esempli, il fat che a Çurçuvint a sedin saltâts fûr siet predis no si pues no metilu in relazion a la presince di un predi come siôr Santul pre Luigj Zuliani. Ma ce che tal Venit e sarès regule, culì di nô e je une raritât di cjalâle plui cun suspiet che cun amirazion. ❚
[…] (al va indevant sul prossim numar)
pre Antoni Beline
IL FERÂL. I FURLANS. Coordenadis gjeografichis (seste pontade)............
Pal “Ferâl”, la rubriche dedicade a pre Antoni Beline, chest an o riproponìn une sô riflession a pontadis. Il test complet al à il titul “I Furlans e il templi” e al presente un resonament sul rapuart dai Furlans cu la fede e la religjositât.


text:
Il cognon plui difondût a Triest? Nancje di crodi: Furlan. In dì di vuê lu puartin 489 fameis. Cence contâ po i Furlanetto, i Furlani, i Furlanich. A pensâ ben, però, nuie di strani: par secui il popul furlan al à scugnût lâ fûr dai confins de Patrie par podê vê ce mangjâ. Cussì a Triest, cussì tes tieris dal Imperi di Austrie Ongjarie e in Gjermanie, cussì – tal Votcent e tal Nûfcent – tal rest de Europe (soredut France e Svuizare) ma ancje tes Americhis e in Australie. Une vore pôc si sa de migrazion furlane viers la Istrie, fenomen inmò pôc studiât ma che al à lassât cualchi olme ancjemò in dì di vuê. La Istrie (Istra sei par sloven che par cravuat), penisule di 3600 chilometris cuadrâts cumò spacade in trê tocs jenfri Cravuazie, Slovenie e Italie (comuns di Muje e Dolina), e je simpri stade tiere di passaçs e di invasions. Tal stes timp la Istrie e à scugnût patî une vore di epidemiis di peste e di altris malatiis che no davin pussibilitât di redenzie; a chest si zontavin lis vueris e lis carestiis. Daspò jessi stade par un periodi sot dal Patriarcjât di Aquilee, tal XIV secul la Istrie e jere dividude jenfri la Republiche di Vignesie e i Asburcs. Par fâ rivâ inte penisule gnove int daspò de “peste nere” dal 1348-49, il Senât di Vignesie al decidè di mandâ fûr un decret li che si sigurave la esenzion fiscâl par cinc agns par cui che, di li a un an, al fos vignût a vivi in Istrie. Chest decret dal 1376 al fo il prin tentatîf di organizâ la migrazion tes citâts e te campagne de penisule. Tentatîf lât ben: la popolazion e tornà a cressi, cundut che peste e malarie a continuarin a copâ une sdrume di int. Tal Cuatricent la situazion e le in miôr, soredut graziis al cumierç jenfri la Republiche di Vignesie e l’Imperi dai Asburcs; al fo in chei agns che diviers Furlans (soredut Cjargnei) a vignirin in Istrie. La lôr migrazion e fo spontanie, stabil, causade di resons economichis: une migrazion “mirade”, di int che e cirive di vivi miôr lassant i siei cjamps e i siei pascui. La migrazion e jere par solit definitive: di fat si trasferivin fameis interiis. Jenfri Cuatricent e Sîscent numarosis fameis cjargnelis a lerin a stâ in Istrie: tal Cinccent soredut tai paisuts de Istrie interne, in chê volte sot de dominazion dai Asburcs (mintri la Cjargne e jere sot Vignesie). Ma cui jerino chescj Furlans che a deciderin di trasferîsi in Istrie? In massime part, come dit, a jerin Cjargnei: si tratave di marcjadants ma soredut di artesans, o ben faris, marangons, scalpelins, tiessidôrs, sartôrs, muradôrs e vie indevant. Ancje orloiârs: tal 1809 un ciert Jacum Solari di Pisin al costruì un orloi pal comun di Isole/Izola (e intune letare si lamentà pal ritart tai paiaments!). Cualchi Cjargnel al pensà ben di lâ a torzeon a fâ il sunadôr, puartant cussì in Istrie cjançons, ritmis e melodiis di cjase. Chescj emigrâts (che la int dal puest e clamave par solit “Cargnelli”) a rivarin daurman a integrâsi cu la popolazion locâl, imparant la lenghe slave o il dialet venit dal puest; ancje par chest il furlan fevelât dai gnûfs rivâts al sparì in curt. No dome la fevele: stant a diviers documents, i Furlans si faserin valê ancje tal mistîr che za a fasevin te lôr tiere cun abilitât, e cualchidun di lôr al fasè ancje i bêçs, tant di cuistâ terens (cemût che al ven fûr di cualchi testament dai secui XVI e XVII). Secont Francesc Rota (1807), diviers emigrâts de zone di Sant Denêl a lerin in Istrie par lavorâ tes vîts.
La stesse cjosse la scrîf Zuan Meni Ceconi (1845), che però al zonte ai vignâi de Istrie chei des isulis de Dalmazie sot Vignesie, li che a lavoravin ancje emigrâts di Manià e dulintor. Stant a Zuan Tite Lupieri (1857), i artesans cjargnei a lerin in Istrie, mintri a metât Votcent a sielzevin Triest e la Gjermanie. Ce che al è restât inmò in dì di vuê a son invezit i cognons: Rovis, Gortan, Depiera, Misdaris. Par esempli, a Antignane (Tinjan in cravuat), paisut tal cûr de Istrie no lontan di Pisin, al è a stâ Enrico Depiera: i siei vons a rivarin tal Sîscent de frazion di Cjalgjarêt in comun di Comeglians. Il siôr Depiera al vîf inmò intune cjase in tipic stîl cjargnel, cun tant di fogolâr. La migrazion in Istrie de int furlane tal lâ dai secui al è un acjadiment di studiâ inmò miôr, par capî ad implen i leams che a jerin e che a son ancjemò jenfri il Friûl e la stesse Istrie.
Ve ca cualchi libri par savênt di plui su chest argoment
Gino di Caporiacco, Storia e statistica dell’emigrazione dal Friuli e dalla Carnia, dizioni del Friuli Nuovo, 1967 (doi volums); Gino di Caporiacco, L’emigrazione dalla Carnia e dal Friuli, Ed. Friuli nel mondo, 1983; Giorgio Ferigo, Alessio Fornasin (par cure di), Cramars. Atti del convegno Internazionale di studi Cramars. Emigrazione, mobilità, mestieri ambulanti dalla Carnia in Età Moderna. Tolmezzo, 8, 9 e 10 novembre 1996; Ed. Accademia di Scienze Lettere e Arti di Udine, Coordinamento dei Circoli Culturali della Carnia, Museo Carnico delle Arti Popolari “M. Gortani” di Tolmezzo, 1997; Furio Bianco, Domenico Molfetta, Cramârs: l’emigrazione della montagna carnica in età moderna (Secoli XVI-XIX), 1992; G.B. Pellegrini, L. Ciceri (par cure di), Trieste. 41° congresso della Società filologica friulana, Ed. Sff, 1964; Manlio Michelutti (par cure di), In Guart: anime e contrade della Pieve di Gorto. 71° Congres, 18 di setembar dal 1994, Ed. Sff, 1994.
I emigrâts furlans in IstrieAlessio Potocco
Il cognon plui difondût a Triest? Nancje di crodi: Furlan. In dì di vuê lu puartin 489 fameis. Cence contâ po i Furlanetto, i Furlani, i Furlanich. A pensâ ben, però, nuie di strani: par secui il popul furlan al à scugnût lâ fûr dai confins de Patrie par podê vê ce mangjâ. Cussì a Triest, cussì tes tieris dal Imperi di Austrie Ongjarie e in Gjermanie, cussì – tal Votcent e tal Nûfcent – tal rest de Europe (soredut France e Svuizare) ma ancje tes Americhis e in Australie. Une vore pôc si sa de migrazion furlane viers la Istrie, fenomen inmò pôc studiât ma che al à lassât cualchi olme ancjemò in dì di vuê. La Istrie (Istra sei par sloven che par cravuat), penisule di 3600 chilometris cuadrâts cumò spacade in trê tocs jenfri Cravuazie, Slovenie e Italie (comuns di Muje e Dolina), e je simpri stade tiere di passaçs e di invasions. Tal stes timp la Istrie e à scugnût patî une vore di epidemiis di peste e di altris malatiis che no davin pussibilitât di redenzie; a chest si zontavin lis vueris e lis carestiis. Daspò jessi stade par un periodi sot dal Patriarcjât di Aquilee, tal XIV secul la Istrie e jere dividude jenfri la Republiche di Vignesie e i Asburcs. Par fâ rivâ inte penisule gnove int daspò de “peste nere” dal 1348-49, il Senât di Vignesie al decidè di mandâ fûr un decret li che si sigurave la esenzion fiscâl par cinc agns par cui che, di li a un an, al fos vignût a vivi in Istrie. Chest decret dal 1376 al fo il prin tentatîf di organizâ la migrazion tes citâts e te campagne de penisule. Tentatîf lât ben: la popolazion e tornà a cressi, cundut che peste e malarie a continuarin a copâ une sdrume di int. Tal Cuatricent la situazion e le in miôr, soredut graziis al cumierç jenfri la Republiche di Vignesie e l’Imperi dai Asburcs; al fo in chei agns che diviers Furlans (soredut Cjargnei) a vignirin in Istrie. La lôr migrazion e fo spontanie, stabil, causade di resons economichis: une migrazion “mirade”, di int che e cirive di vivi miôr lassant i siei cjamps e i siei pascui. La migrazion e jere par solit definitive: di fat si trasferivin fameis interiis. Jenfri Cuatricent e Sîscent numarosis fameis cjargnelis a lerin a stâ in Istrie: tal Cinccent soredut tai paisuts de Istrie interne, in chê volte sot de dominazion dai Asburcs (mintri la Cjargne e jere sot Vignesie). Ma cui jerino chescj Furlans che a deciderin di trasferîsi in Istrie? In massime part, come dit, a jerin Cjargnei: si tratave di marcjadants ma soredut di artesans, o ben faris, marangons, scalpelins, tiessidôrs, sartôrs, muradôrs e vie indevant. Ancje orloiârs: tal 1809 un ciert Jacum Solari di Pisin al costruì un orloi pal comun di Isole/Izola (e intune letare si lamentà pal ritart tai paiaments!). Cualchi Cjargnel al pensà ben di lâ a torzeon a fâ il sunadôr, puartant cussì in Istrie cjançons, ritmis e melodiis di cjase. Chescj emigrâts (che la int dal puest e clamave par solit “Cargnelli”) a rivarin daurman a integrâsi cu la popolazion locâl, imparant la lenghe slave o il dialet venit dal puest; ancje par chest il furlan fevelât dai gnûfs rivâts al sparì in curt. No dome la fevele: stant a diviers documents, i Furlans si faserin valê ancje tal mistîr che za a fasevin te lôr tiere cun abilitât, e cualchidun di lôr al fasè ancje i bêçs, tant di cuistâ terens (cemût che al ven fûr di cualchi testament dai secui XVI e XVII). Secont Francesc Rota (1807), diviers emigrâts de zone di Sant Denêl a lerin in Istrie par lavorâ tes vîts.


text:
Sportel di assistence pe sigurece sul lavôr
Par vie dai resints events disastrôs che a àn interessât in particolâr la montagne Furlane, dopo dai prins intervents par contignî la emergjence, a saran cumò necessaris grues lavôrs di: risistemazion de viabilitât, manutenzion straordenarie di edificis e cors di aghe, metude in sigurece dai versants, recupar di masse legnose, che a compuartaran ancje un ciert grât di riscli pai operadôrs che a saran impegnâts.
Par chest motîf, viodude di une bande la necessitât di agjevolâ une esecuzion veloce des oparis e di chê altre chê di garantî la massime incolumitât dai operadôrs, ancje al fin dal bon andament dai lavôrs, il Dipartiment di Prevenzion de AAS3, al met a disposizion lis propriis competencis tal ambit de sigurece e salût sul lavôr par furnî assistence aes impresis, ai professioniscj, ai aministradôrs e ai funzionaris publics, su lis miôr regulis di doprâ par evitâ l’acjadiment di infortunis e la esposizion a fatôrs di nocivitât pe salût.
Par chest al è stât ativât un Sportel di Assistence pe Salût e Sigurece sul Lavôr, te sede dal Dipartiment di Prevenzion a Glemone in Place Baldissera. A fasaran part professioniscj esperts tal ambit de sigurece in edilizie e tai cantîrs boschîfs. Il sportel al è acessibil tai oraris di ufici (LUN. – VIN. 8.00 – 16.00) dopo di un contat telefonic ai numars: 0432 989510 - 0432 989511.
Al è aromai patrimoni comun che par garantî lis miôr cundizions di salût e sigurece sul lavôr e je prioritarie une atente planificazion dai intervents, l’ûs di struments idonis e une adeguade formazion dal personâl.torne sù


text:
#21 – Un don malandret
La lûs ruane des boris de farie mi inlumine biel che o met il fol in vore. Par ogni sofletade, une lusorade signestre si pant tal ambient de farie e te mê muse barbude, prime di sfantâsi tal scûr de gnot.
O sint un riduç trist, pervers, a dissegnâsi te mê muse biel che o met i tocs di ram e stagn a fondi tal curizûl. Ta chê lûs e ta chel calôr infiernâl mi sint tant che il Diaul il persone.
E alore, cussì come il Diaul, ancje jo o tachi a blestemâ e a murmuiâ bramazions.
O coli il bronç fondût intal stamp che o vevi prontât. Scuen spietât un pôc, ma o ai masse premure di viodi il risultât dal gno lavôr sacrilic. La mê creature infame.
E alore, cun mans malcuietis, o disfi la suaze di len che e tignive dentri il stamp, e fûr dal savalon fumant o assist ae nassite ossene di un imprest gnûf, un imprest che nissun si veve mai pensât prin.
“Un imprest fat a pueste par copâ i umigns” o pensi, cjalant i riflès ravoscj dal fûc ta chê lame di bronç che za e somee colorade di sanc.
Cualchidun, tal futûr, dal sigûr si domandarà: “quis fuit horrendos…?”
Jo o foi! Jo, Tubal-cain! Nevôt di Caìn, primarûl dai faris, inventôr e sassin!
Cheste e je la mê creature selerade, la mê invenzion tremende: la prime des spadis, imprest maledet profanatôr de Creazion! Ve ca il gno don a la umanitât!
di ***
#1***


text:
15 giugno 2007
Gardoland: 3 dîs di sport e divertiment
2 commenti:
- thermonuke ha detto...
-
Tanto tuonò che piovve!
Tal vevi dit l'an passat ogni volte che tu publichis une manifestazion al salvine che Diu le mandi. E pensa che prin che tu metessis el post les previsions e jerin vonde buinis....
Chei de proMajano che doman e son a Lignan e son las a durmi cul fier di cjaval sperant che no tu scrivis nuje.
E mi disin che al e Moreno sul ZSoncolan che al fasara une setemane interie di rits sciamanics par para vie le ploe che cul to riclam motar aromaj tu j'as clamat.
A traversetolo ce tim erial che no tu as stat? :-)
- 16/6/07 22:42
- Christian Romanini ha detto...
-
folchetrai! ;-)
- 17/6/07 20:07


text:
Presentazion
Vicino/lontano e je une associazion culturâl cence fins di vuadagn. Fondade a Udin intal Otubar dal 2004 par iniziative di un grup di privâts citadins, e organize events e iniziativis culturâls cul intindiment di promovi moments di riflession publiche su cuistions viertis e tematichis impuartantis dal nestri timp.
E colabore cun tancj ents, istituzions, associazions e rivistis culturâls, tra chestis: Universitât dal Friûl – socie de associazion dal 2007 –, LiMes, Reset, aut aut, Multiverso, Edizione, Medici Senza Frontiere, Pordenonelegge, Mittelfest, èStoria, Dedica Festival, Leggermente, Società Filosofica Italiana Fvg, Ente Regionale Teatrale Fvg, CSS Teatro Stabile di Innovazione Fvg, Teatro Club, Civica Accademia d’Arte Drammatica Nico Pepe di Udine, CEC Centro Espressioni Cinematografiche, Contrasto, Fondazione Teatro Nuovo Giovanni da Udine, Fondazione Luchetta Ota D’Angelo Hrovatin, CEVI, Slow Food, Agjenzie Regjonâl pe Lenghe Furlane, Forum Editrice, Mimesis, Biblioteca Civica di Udine, Conservatorio J. Tomadini di Udine, Coro Polifonico di Ruda, Coro del Friuli Venezia Giulia, Associazione Musicale Sergio Gaggia, Orchestra da Camera Ferruccio Busoni.
Il progjet vicino/lontano al è sostignût dal finanziament de Regjon Friûl Vignesie Julie, dal Comun di Udin, de Fondazion Crup, in plui che di sponsors privâts.Traduzion par cure de ARLeF
Attività editoriale
Il contributo del comitato scientifico e di alcuni relatori del festival di maggio trova uno sbocco editoriale nella collana ‘vicino/lontano’, edita da Forum. La collana è diretta da Marco Pacini con la consulenza scientifica di Stefano Allievi, Giovanni Leghissa, Giangiorgio Pasqualotto, Pier Aldo Rovatti e Davide Zoletto. Attualmente, in catalogo, vi sono tredici titoli. Tra gli autori: Carlo Galli, Renzo Guolo, Slavoj Žižek, Eugenio Lecaldano, Elmar Salmann, Giangiorgio Pasqualotto, Marco Cicala, Michael Singleton, Nadia Urbinati. Dal 2009, vicino/lontano è anche casa editrice. Sono stati finora pubblicati i cataloghi delle mostre fotografiche prodotte dall’associazione.


text:
La siore Macôr e ven di jù par là. Nassude tal cjalt de Sicilie e inscuelade a Rome, dopo vê maridât un furlan e à vût il so cefâ a cjatâsi a Glemone. Par un om usât a “fâ lis vascjis” sù e jù pal cors, nol è facil cusî leams cun int che si cjate, se e va ben, dome te ostarie e dentri di un zîr di tais. Par une femine al è ancje piês. Facil e banâl disi di tignî bot, o tirâ fûr la solite scuse che o sin lents a vierzisi ma cul “cûr di aur”.
Il moment che le ai viodude piês al è stât cuant che si à savût che a rivavin in Gôt i gnûfs borghesans e e je partide la fanfare di chei che a vendin pôris e tristeriis par une cjadree in Consei Regjonâl. Di front a chest brut spetacul, si è sintude ancje jê dislontanade e lontane, e e devi vê pensât di lâ vie. E jo no savevi ce disi.
Ma dopo, la int miôr e je saltade fûr e la rispueste aes cjacaris e je stade il dâsi da fâ. La siore Macôr a à puartade la sô storie tal coordenament pe ospitalitât e, forsit pe prime volte dopo agns che e je a Glemone, si è sintude a cjase sô, benvignude e impuartante. Leade al puest e ae sô int. Cuant che a son rivadis lis feminis gjestidis de Caritas, la siore Macôr, mari tra lis maris, e je stade tra lis primis a lâ a viodi di lôr. E cussì, e devi vê capît la malatie dai furlans, che propite no rivin a stâ insiemi dome pal gust di stâ, ma si cjatin dome cuant che al è alc di scugnî fâ. Se no, no.
Cuant che tal coordenament de ospitalitât o vin tacât a resonâ sui lavôrs volontaris, la robe che nus è someade clare e je che chescj lavôrs a son une ocasion pai gnûfs borghesans di cusî leams cul nestri toc di mont. E propit parcè che e je une ocasion par lôr, al è ancje un dirit che nol è just dineâ aes feminis. Però al jere il probleme di ce fâur fâ, a chestis feminis, considerant ancje i fruts che a vevin cun lôr. Cjacarant, al è vignût fûr il progjet “Intrecci”, “Leams” in lenghe furlane.
Il progjet al è un laboratori di sartorie pensât par jessi alc di plui. La siore Macôr e chês altris cuatri che a àn ideât e che a puartin indenant il progjet, a àn cjatât il puest adat te ex librarie di vie Bini. Mieç spazi al covente par tignî i fruts (i lôr, e chei a pene rivâts), che cussì a zuin insiemi e sot voli come che al capitave tes vecjis corts furlanis. Mieç spazi al è pal progjet di sartorie cuntune sartore professioniste.
La prime idee e je stade che di fâ cussins cul propri ritrat. Cussì, lis feminis a àn tacât a dissegnâ la proprie muse, che al è un mût par contâ di se, ognidune cuntun stîl diviers, personâl ma ancje leât al puest dulà che a son nassudis. Dopo vê fat il dissen, a son ladis indenant cul lavôr di taiâ e cusî ognidune cul so gust particolâr pai colôrs e pes formis… A son saltadis fûr imagjins di un mont futûr plen di diversitâts, di fantasie e di vite.
Po dopo, e je partide une colaborazion cul grup teatrâl dal Laboratori Internazionâl de Comunicazion di Glemone. Preparant par lôr i costums, e je vignude la idee di fâ des capis, scuse e ocasion par cjacarâ dai façolets des nestris vecjis e di chei che si doprin cumò. Capis che un pôc a platin e un pôc a parin, e a contin storiis.
Parcè che il gnûf popul dai furlans nol nassarà dai progjets e des cjacaris pro o cuintri dai politics, e nancje des peraulonis di caritât dai plevans o dai ideâi di solidarietât e vie disint dai studiâts. Il gnûf popul furlan al nassarà, al sta bielzà nassint, in grups di feminis che a fevelin tra di lôr, di lôr, dai lôr oms e dai lôr fruts. E al nassarà, al sta bielzà nasint, tra i fruts che a zuin insiemi.
✒ Igor Londero
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +


text:
I 15 musiciscj de orchestre sinfoniche dal F-vg, une realtât nassude a Udin, no saran cjolts a vore a timp indeterminât de Regjon. «Nol è pussibil garantî il lavôr»- al à dite l’assessôr triestin Torrenti. Il cuindicinâl in lenghe furlane “Il Diari” di Mauro Tosoni nol sarà plui publicât parcè che a son finîts i finanziaments.
In sumis la conclusion e je simpri compagne: no son bêçs.
Strani, viodût che e je le stesse zonte dai milions regalâts al Verdi di Triest. Ancjemò e simpri Torrenti: «La Regjon e podarès impegnâsi, in colaborazion cul Ministeri de Istruzion, par ufrî il studi de lenghe slovene ancje tes scuelis a lenghe di insegnament taliane». Cui paial, viodût che pal furlan a scuele i bêçs no son?
Par restâ tal forest. Su propueste di Torrenti, al Program dai intervents de Universitât Popolâr di Triest, pe conservazion e il disvilup dal patrimoni culturâl e linguistic des Comunitâts dai Talians in Slovenie e Cravuazie, a son lâts 800mil euros.
Pardabon al somearès che, se si vûl, i bêçs si cjatin, ma dome par chei altris. Pai imprescj che in cualchi maniere “a pucin” di furlan, lis cassis a son sieradis a dople mandade. ❚
L’om di Buri
I bêçs a son simpri par chei altris............
I 15 musiciscj de orchestre sinfoniche dal F-vg, une realtât nassude a Udin, no saran cjolts a vore a timp indeterminât de Regjon. «Nol è pussibil garantî il lavôr»- al à dite l’assessôr triestin Torrenti. Il cuindicinâl in lenghe furlane “Il Diari” di Mauro Tosoni nol sarà plui publicât parcè che a son finîts i finanziaments.


text:
Prime regule pastorâl: umanitât01 di Zenâr 2004
A son dodis agns che i miei pas a an bandonade la plêf di san Martin di Rualp e Val e in dut chest timp, in veretât svualât, o ai cirût di no tradî, se no ogni tant cul pinsîr e tal cûr de gnot, la gnove famee de mê anime.
Par une reson di concretece e di onestât.
No si pò volê ben a dôs feminis ni tignî in pins dôs fameis e il cûr dal om, comprendût chel dal predi che lu à a tessare, nol pò jessi dividût. Par chel no capìs chei predis che a sparagnin lafiet pe int par dopo lâts vie e cussì a tradissin il lôr gnûf paîs e a metin in crôs il sucessôr.
Ma il câs al à volût che o tornàs a meti pît, par cualchi ore, là che o jeri rivât predi di nît, a 27 agns, e o ai passât i cutuardis agns de mê maturitât. E cuant che o ai viodût di lontan chês cjasis che lis cognossevi clap par clap e chê glesie là che o ai sbrocade la mê anime in ben e in mâl, o ai capide la veretât profonde dal proverbi: amôr prin nol à fin. Parcè che si è viert intal gno cûr come une feride e il sanc mi spissulave, ma e jere une feride dolce, come lis feridis dal amôr.
Intun lamp o soi tornât in sintonie cun chel timp fondamentâl de mê vite di predi là che, usance Gjesù a Nicodem, o soi tornât a nassi, bandonant struture, erudizion, programis preconfezionâts, ogni sience e fuarce clericâl, par fâmi ultin cui ultins e spartî lis lôr ricjecis e i lôr limits, che no jerin secundum ordinem Melchisedek. Par capî e jessi capît, par cressi e par judâ a cressi. E si pò tacâ cheste aventure dome se si jentre a contat di anime, in plene gratuitât e disponibilitât.
Incuintrant i pôcs che o ai cjatât, dopo di vê stât a saludâ i tancj che a an stralozât tal lûc de polse eterne, o ai capide la leç de relativitât dal timp. Difat a colp si è sbregât il vêl de separazion e al è stât come se o fossin stâts simpri insieme. Parcè che lanime e tornave a gjoldi e a patî. O ai simpri pensât che leternitât e scuen jessi une condane se al mancje lamôr. Se si stufisi tunore, no esal dingrisulâsi a pensâ di frontâ i secui dai secui? Ma lamôr al è vite e contemporaneitât, come che il passât al è muart e sepulture. Se si vuelisi ben, si scancele il passât e si è in eterne presince. Par chel a disin che i amants a son in paradîs.
Di tant timp passât insieme, la int no ricuarde plui ni lavôrs ni dutrinis ni teologjiis. Dut chest al ven dismenteât par prin e al è di stupits inviestî in energjiis. La int si vise che o vin preât insieme e soredut che o vin stât ben insieme.
Cetant che nus mancje! e Ce biei moments che o vin passât insieme a son stadis lis espressions plui usuâls. E presentantmi i lôr fruts, ur disevin: Chel chi al è il siôr santul che mi à tirât sù e che ti feveli dispes. Ce si puedial pretindi di plui?
Tal racomandâju ancjemò une volte a Diu, lunic pastôr e il vêr plevan di un paîs, o torni su la mê idee fisse o carûl: la prime regule pastorâl e je la umanitât. Anzit luniche. Intindude tal spieli de incjarnazion dal Signôr. Parafrasant lImitazion di Crist, o disarai che, se tu às umanitât, nol è impuartant se no tu às altris cualitâts. Se no tu às umanitât, ancje lis tôs plui bielis cualitâts no valin nuie.


text:
La setime cunvigne di «Ente Friuli nel Mondo» intitulade «Zovins e furlanetât tal 2010» e je stade caraterizade di une discussion pluitost fuarte di bande propit dai zovins che a àn cjapade la peraule a la fin dai lavôrs.
Une des cuistions plui sintudis e je stade, come che al à dit il vicepresident dal Fogolâr furlan di Shanghai Giacomo Trevisan, la necessitât di «plui concretece e mancul proclamis» par chel che al inten lis iniziativis a pro des gnovis gjenerazions di dissendents furlans pal mont. Di fat, di plui bandis al è stât domandât di podê vê plui oportunitâts par podê inviâ cussì ancje un ricambi gjenerazionâl dentri di cheste associazion: Silvano Malano, za president dal Fogolâr Furlan di Munich al à marcât come che «al è 20 agns che o sint che si à voie di dâ spazi ai zovins ma o viôt simpri chês musis».
A son stadis ancje metudis in discussion lis modalitâts di davuelziment dai lavôrs de cunvigne che «e je stade masse lungje te part dai salûts istituzionâi e des relazions», gjavant cussì spazi a lis esperiencis diretis e ai intervents dai partecipants: «Lassait fevelâ i zovins» al à dit Marco Macorigh di Londre.
Une di chestis esposizions in program e je stade la presentazion dai risultâts dal scandai fat su Facebook di bande dal prof. Bruno Tellia: «I giovani e la Friulanità negli anni 2000». Des rispuestis cjapadis sù al risultave clâr che, par chei che a vevin rispuindût, l’element identitari plui fuart al jere il sintîsi plui furlan che no talian. Ma te interpretazion dal sociolic de Universitât dal Friûl (puars mai nô…), chescj dâts a son stâts lets e presentâts simpri come un element di tignî te sfere privade, cence però palesâlu masse, fasint intindi che al vedi «une scjarse impuartance e pocje convenience a nivel sociâl-economic» come che al à dit, magari sacrificantlu a pro di «une «macroidentitât» taliane».
Une leture nivelant e talianizant che si è palesade ancje cuntune grande mancjance, che plui di cualchidun al à viodût: scuasit ducj i intervents a son stâts par talian (fale chel di Christian Romanini che si è fermât propit su chest cantin, ndr), ancje se dopo, vie pal dibatiment, di plui bandis tal public e je stade marcade la necessitât di cognossi miôr il Friûl, mantignî e insegnâ la lenghe furlane, che lis gnovis gjenerazions di dissentents no àn rivât a imparâ in famee.
Une cunvigne duncje che e à fat fâ intindi clare la necessitât di un gambiament di rote, par evitâ che chescj moments di confront si esaurissin dome intune buinore di discussion, par dopo jessi dismenteâts fint al prossim an. Ma chest colp no je lade cussì: la proteste dai zovins e je vignude fûr cun fuarce. La bale e torne a la dirigjence di EFnM che cumò i tocje di dâ un segnâl concret.
REDAZION
ATUALITÂT – Cuant che i zovins no si contentin dai titui............
La setime cunvigne di «Ente Friuli nel Mondo» intitulade «Zovins e furlanetât tal 2010» e je stade caraterizade di une discussion pluitost fuarte di bande propit dai zovins che a àn cjapade la peraule a la fin dai lavôrs.


text:
Scozês, galês e nordirlandês no i stan.
Ancje Comuns e Lords lu àn sierât intun cjanton
Di sù par jù doi mês il Ream Unît al à un gnûf prin ministri. Ai 24 di Lui Boris Johnson al à cjapât il puest di Theresa May e si à insedât li dal numar 10 di Downing Street a Londre.
Fin dai timps dal referendum dai 23 di Jugn dal 2016 l’esponent dal partît conservadôr al è simpri stât a pro de jessude de Union Europeane de bande de Grande Bretagne e propit par vie di cheste sô posizion al è deventât premier, rivant a vê la poie de maiorance dal so partît. Chel che al è cognossût tant che un “ultrà” de Brexit, ancje inte sô gnove incarghe istituzionâl al manten ad in plen cheste sô vision. Lu à sclarît intant dal so prin discors di premier te aule di Westminster, là che al à tornât a bati su la necessitât di sierâ la cuistion de Brexit dentri de fin di Otubar, cuntun acuardi cun Bruxelles o ancje cence di chel.
Johnson al va dilunc a fâ la muse triste cu la UE. Jenfri des sôs menacis e je chê che il Ream Unît al taiarà i puints cul continent ancje se no si rive a un acuardi bon par Londre e juste par chel nol paiarà i debits che al à cu lis istituzions de Union, che a son sù par jù 39 milions di sterlinis (42 milions di euros). L’argoment dai bêçs al jere stât fat indenant di Johnson za timp indaûr, cuant che al jere segretari di stât pai afârs cul forest e pal Commonwealth. In cualchi ocasion, cun chê di fâ la muse triste cuintri de “euroburocrazie” e cul intindiment di scjaldâ il cûr de opinion publiche a pro dal leave, al veve fintremai declarât che Londre no veve nuie di tornâ a Bruxelles e che impen e jere in credit cu la Union.
Di cuant che al è premier, sei in direzion di Bruxelles e di Strasburc sei viers dai citadins dal Ream Unît, Boris Johnson al alterne la muse triste e chê dal dialic. Di une bande al bat su la scjadince ultime dai 31 di Otubar e di chê altre al mostre di crodi che si rivarà a di un acuardi e duncje che la opzion no deal si à di calcolâle tant che minimâl e residuâl.
La cuistion e je stade argoment di discussion ancje in bande dal G7, che si à davuelt dai 24 ai 26 di Avost a Biarritz, tal Paîs Basc francês, là che Johnson al à tocjât l’argoment fevelant cul president de Republiche di France, Emmanuel Macron, e cu la canceliere todescje, Angela Merkel. Si podarès dî: une gnove conferme de rilevance de impostazion intergovernative de UE.
Johnson al va dilunc a zuiâ la sô partide, ancje se tal Ream Unît vie pal ultin an al è cressût il numar di chei che a son cuintri de Brexit. No dome te Scozie e te Irlande dal Nord, là che in ocasion dal referendum al veve vinçût il remain, ma ancje tal Gales, là che il leave al veve la maiorance relative, e in Ingletiere, là che – comprendude la Cornualie e cu la ecezion de zone di Londre – i brexiters a vevin vinçût.
Cheste dinamiche e je presinte ancje dentri dai partîts britanics, cui laburiscj, in particolâr, che a àn fat indenant, ancje se no si capìs cun cetante convinzion, la propueste di un referendum gnûf su la partecipazion britaniche ae Union.
Par chel, cun chê di sghindâ cualsisedi iniziative a pro di une proroghe gnove de jessude de UE o fintremai a pro de metude in discussion de Brexit, Boris Johnson al à otignût che il Parlament britanic al resti fer fin ai 14 di Otubar. Cundut achel, i à lade strucje, par vie che i siei plans a àn cjatât la oposizion de int che e je lade in place par protestâ e intes dôs cjamaris, là che al è stât prontât e fat bon di buride, prime dal stop, un proviodiment cuintri dal no deal e a pro di un altri sprolungjament des negoziazions.
Johnson al à zuiât ancje la cjarte des elezions anticipadis, ma i Comuns e i Lords i àn tornât a fâ cuintri e lu àn sierât intun cjanton. La sô posizion, che e jere fuarte e salacor prepotente intes primis setemanis dal so guvier, dopo dal principi di Setembar e somee avonde clopadice. E nol è par nuie sigûr che ae fin di Otubar il Ream Unît al molarà la UE. ❚
Marco Stolfo


text:
Panem et circenses: o podaressin fâ cussì il struc de manifestazion de Patulie Acrobatiche Nazionâl tes zornadis dai 5 e 6 di Setembar. Un grumon di int par viodi i avions di vuere che a coloravin il cîl parsore il Friûl di Mieç.
UCIEI PERICOLÔS
A Visepente plui di cualchidun, che di PAN a ‘nd àn fin parsore i cjavei, al zirave cu lis scufis anti rumôr par podê “vivi” a cjase sô. In cheste fotografie si cjate la fonde dal NO dal comitât No AMX che dal 1993 si bat par vê un cîl libar di chei uciei pericolôs e sporcacjons.
Cui isal il “paron” de tiere? La int o lis servitûts militârs? Il 1989 al segne le storie, i blocs militârs e ideologjics si son fruçâts e tal nestri Friûl lis casermis che a varessin vût di fermâ la invasion bolseviche e presidiâ la tiere brusade che al sarès deventât il nestri mont, a son sparidis tant che la rosade al prin soreli.
E pûr, za tal 1967 te Mozion dal Clericât, si domandave al Stât Talian di considerâ l’impat che lis servitûts militârs a vevin sul teritori. Une elare di vuere scjafoiant che e profumave di reson di stât, ma no di reson di umanitât. La int no veve futûr tun mont indulà che la imprese no veve spazi par vie dal mont militâr.
Chest tocut di storie par dî che metisi cuintri a chê presince e je une des fondis de reson autonomiste locâl.
LA BANDE JUSTE
Nol è un sindic dai comuns di Basilian, Listize, Bertiûl e Codroip che al vedi scrupulât il pinsîr se cjapâ la posizion dai lôr paisans e aministrâts o bati lis mans ai avions che a zirin su lis cjasis dai lôr paîs. La bande juste no je chê dai piçui, ma chê indulà che a son lis autoritâts che a vegnin fotografadis e metudis sui gjornâi o telegjornâi. Cemût si puedial pensâ che a nivei pui alts al rivi il dirit di jessi tutelâts a cjase nestre?
SFOLÂTS
In chei dîs achì, i gjornâi a àn puartade la notizie che par resons di sigurece a àn sfolât (a cjase dai parincj) une ventine di lôr de zone di pericul. Une amission di colpe, ma ancje di omission, parcè che za passantdoman nissun al cjaparà nissun proviodiment. Se o vês dubis, provait a passâ par Visepente, Bean o Vilecjaze, o lait a viodi la pagjine Facebook dal comitât.
Mi àn vût dit che se a gjavin lis Frecis in Friûl nol reste pui nuie, jo o ai vût rispuindût che a chel pont za no àn plui nuie se no son stâts in stât di cirî une fonde storiche, culturâl, linguistiche e antropologjiche. Un om cence muse si cuvierzarà simpri di mascaris fabricadis di altris.
Par chel, nô o nin a Rivolt ogni prin sabide dal mês, par visâ che li al esist l’om, une dignitât e une fonde fûr de propagande che infume dut, e che al prove a piulâ un NO tun mâr di SÌ. ❚
Comitât NO AMX (MDS)
PAN…em et circenses. L’aniversari des Frecis parsore il Friûl di Mieç............
Panem et circenses: o podaressin fâ cussì il struc de manifestazion de Patulie Acrobatiche Nazionâl tes zornadis dai 5 e 6 di Setembar. Un grumon di int par viodi i avions di vuere che a coloravin il cîl parsore il Friûl di Mieç.


text:
A talpe di Fido
Al veve un voli clop, par vie di une feride di vuere ch’ai veve lassât un tai parsore la cee drete e cun di plui la bale dal voli dute blancje, tant che il blanc di un uf dûr. Gjino Screce, a lu clamavin cussì ma no si sa parcè, al veve servide la patrie come ardît cence tirâsi mai indaûr cuant ch’al jere di batisi, fin che a no jere rivade chê baionetade ch’a lu veve metût fûr dal zûc e fat ricoverâ in ospedâl militâr par un grum di mês. Tornât in paîs al veve cirût di cjatâ un lavôr, ma nol jere stât facil jessint ch’a nol veve famee e cun di plui cence vê mai imparât nissun mistîr; insume cence vê ni art ni part a no si va di nissune bande, a si diseve ancje a chei timps là. Inalore al viveve a la zornade cun cualchi lavorut di manoâl e une vore di caritât de bande de int, si che duncje i tocjave dispès di lâ a durmî in blanc, al diseve lui, come a dî cence cene. Al leve ator pal paîs simpri discolç e cuant che lis veduis a lu clamavin: “Gjno, ve ca un pâr di scarpis dal puar gno om”, lui al rispuindeve simpri: “O ài miôr cjaminâ a talpe di Fido”, ven a stâi come i cjans.
“Ce mangjistu usgnot, Gjino?”
“Usgnot polente blancje e cjalâ ator”, fasint capî cu la man ch’a no ‘nd jere ni polente ni nuie altri.
“Parcè no jentristu a viodi s’al è alc di miôr ca di me?”
“S’al è par chel o soi simpri pront”, al rispuindeve inviantsi a pas di ardît.
La vuere e veve fat nassi un grum di erois cun tant di nons sculpîts su lis lapidis dai monuments, ma par ogni muart maridât e jere une vedue restade di bessole cence nissune difese; e vevin di bon la pension di vuere e salacor il mus te stale, cun cualchi cjamput di semenâ, ch’a lis fasevin vivi avonde asiadis.
Al restave viert il câs dal afiet, ma cun l’armâr plen di bregons, cjamesis, gjachetis e scarpis di om a si cjatave simpri cualchi bon samaritan pront a proviodi; se po a si zontave la braùre in cusine, lis robis a levin ancjemò miôr.
Lis vueris, daspò lassâts atôr tancj muarts, a volaressin fâ murî ancje i cristians restâts vîfs, ma a àn di fâ i conts cun la voie di tornâ a vivi des feminis che, sore il dut des nestris bandis, ‘nd àn simpri viodudis di cuetis e di crudis.
di Bepi Zefon


text:
Salvìn I Colonos, simbul dal Friûl
Intai ultins 30 agns, i Colonos a son stâts pal Friûl une lûs e une trincee di resistence culturâl: un contest dulà che la culture furlane e à savût metisi in mostre e confrontâsi cui temis, lis sfidis, e cu lis contradizions de “modernitât”, cence adagâ il sens (e la braùre) de proprie identitât origjinâl. Pai Colonos e je passade cualchidune des esperiencis culturâls plui preziosis che a àn instreçât il presint e il passât de nestre tiere cu lis contaminazions contemporaniis plui stimolantis. In chê arie e je nassude la rileture seniche di Elio De Capitani dai “Turcs tal Friûl” di Pier Paolo Pasolini; li Pierluigi Cappello al à clamât dongje il miôr de poesie furlane par “I colôrs da lis vôs”; in chel compendi a jerin di cjase Elio Bartolini e Amedeo Giacomini, Tito Maniacco e Giorgio Ferigo, cussì tant che Philippe Daverio e Carlo Sgorlon; li si son disvilupâts i progjets musicâi dai FLK e lis provocazions inteletuâls di tancj protagoniscj de dramaturgjie, de art visive, dal cine e de storiografie di cjase nestre. Nô, che o vin vivût cheste stagjon lungje 30 agns, o savìn trop che chel lûc al vedi contribuît a consolidâ in nô la cussience di un Friûl che si pues jessi braurôs: un Friûl dinamic e creatîf, cussient di se e des sôs ecelencis (dispès ignoradis), zelôs des sôs lidrîs, ma propit par chest viert al mont e aes sfidis dal futûr, convint – cemût che al varès dit Pasolini – di vê un propri contribût origjinâl di puartâ al disvilup plui gjenerâl de Civiltât umane.
◆ Ma cumò dut chest al è comprometût in maniere serie: l’edifici che al è stât il teatri e il simbul di cheste rinassite de nestre identitât culturâl al è finît ae aste judiziarie, e il so destin al è inciert tant che mai.
◆ Al è un cop che nus cole intor intal moment piês. Il Friûl, cu la pandemie, al vîf une situazion che e ricuarde il dopo taramot. E je une ricostruzion di fâ partî, e la nestre Comunitât e à di determinâ il sens e la cualitât di cheste gnove fase. Intal ‘76 la ricostruzion materiâl e je stade precedude e sostignude di une cjapade di cussience civîl e culturâl che e à dât forme e sostance al “Model Friûl”. Vuê nô no podìn permetisi di tornâ indaûr a pet dal “Model” dal ‘76: cuntune ricostruzion burocratiche cence anime no si va di nissune bande. Par cjatâ fûr il spirt de ripartence e par dâi significât, nus coventin simbui e narazions positivis, ma ancje moments e lûcs di confront e di elaborazion. Nus coventin lûcs-laboratori pe riflession sul futûr de nestre Comunitât. E je la funzion culturâl e civîl che i COLONOS a àn fat par 30 agns e che no pues restâ scuvierte.
◆ O vin di inventâsi alc. La sielte plui naturâl e je chê di impegnâsi a fâ rinassi i COLONOS, tornantsi a apropriâ dai nestris simbui e lûcs. Mi auguri che ducj i furlans — operadôrs culturâi, imprenditôrs, politics, inteletuâi, citadins cussients — a sintin il riclam ideâl a fâ partî il progjet COLONOS 2.0: un spazi dal pinsîr dulà che a butin fûr e a menin lis ideis e lis fuarcis di un gnûf inizi pe nestre Tiere.
◆ Mi permet, duncje, di indreçâ une CLAMADE a ducj chei che si sintin furlans par che a contribuissin, ognidun pes sôs pussibilitâts, ancje piçulis, ae racuelte di fonts.
◆ La sume necessarie e je impuartante, ma o crôt che in Friûl al sedi un numar di furlans degns di chest non plui che suficient a racuei la cifre che e covente. Dal sigûr ancje jo o fasarai la mê part.
◆ Cui che al vûl contribuî al pues fâlu midiant di un bonific bancjari:
IBAN IT21Z0548464070101570001344 cun causâl “Erogazion liberâl ae Associazion Culturâl Colonos”, specificant Non e Cognon dal donadôr. ❚


text:
Paulâr
Paulâr al è un comun traviersât dal Cjarsò (Cjarsòn inte variant locâl) che al dì di vuê al fâs part de provincie di Udin e al à 2.907 abitants.
Gjeografie[cambie | modifiche il codiç]
Il paîs al è logât a 690 m tal Cjanâl d'Incjaroi, inte Cjargne, cenglât des monts Seregnò ( 2.190 m)(Sernio inte variant locâl) a Misdì, Tersadie (1.959 m) e Dimon(2.043 m) a Bonât, Zermule (2.143 m) (Germùle in ta variant locaal) e Piciûl (1985 m) a Tramontan, Salincjê (1.857 m) a Jevât. In plui che il cjaulûc, lis altris frazions dal comun a son:
- Cjaulis loc. Cjaules o Cjaulas, m 610
- Treli m 775
- Salin m 653
- Gjeri m 659
- Cjasâs m 673
- Misincinis loc. Misincines, m 720
- Ravinis loc. Ravines, m 810 (Ravines di Sot), m 905 (Ravines di Sore)
- Vile di Mieç m 690
- Vile di fûr m 701
- Ru, m 670 di no confondi cun Riu, frazion di Paluce
- Cogliàt m 710
- Lambrugn m 650
Storie[cambie | modifiche il codiç]
Il non dal paîs al samee di clare origjin latine, di popularium, bosc di pôi, o pabularium, lûc di pasc des bestiis, carateristiche che e continue ancje vuê.
La storie dal paîs no je, magari cussì no, cognossude, par vie di un incendi che intal 1709 al brusà l'archivi dal comun di in chê volte, Vile di Mieç. Tai sgjâfs a son stâts cjatâts ogjets che a van indaûr al Paleolitic, e altris al Mesolitic, che nus disin che chescj puescj a jerin abitâts za inte Preistorie. A Misincinis a son stâts cjatâts un grum di ogjets de ete che e va dal VIII secul p.d.C. al I secul p.d.C., che a partignivin a popolazions celtichis. Simpri a Misincinis e a Gjeri a son stâts cjatâts rescj romans, une tombe, un toc di strade lastricade e un piçul fuart. Inte epoche romane Paulâr e faseve part de regjon cun cjâf lûc Zui; po inte Basse Ete di Mieç al jentrà intai teritoris dal Patriarcjât, ma di chescj agns no vin testemoneancis. Dal secul XV al fo sot dal domini di Vignesie, fintremai la jentrade tal Ream di Italie adun cul rest dal Friûl ocidentâl.
Economie[cambie | modifiche il codiç]
La economie di Paulâr si à simpri basade su l'artigjanât, in particolâr chel tessil, e sul turisim (tal '800 al ospità il poete talian Giosuè Carducci e Caterine Percude).
Tradizions[cambie | modifiche il codiç]
Diviersis antighis tradizions a son ancjemò puartadis indevant; tra lis altris, il fûc epifanic, che culì al è basât su la figure de Femenata e il pelegrinaç al Santuari de Beade Vergjine dal Clap ai 24 di Mai. Di plui o mancul 15 agns a si ten ancje la manifestazion “Mistîrs”, dulà che si ricuardin i vecjos mistîrs e tradizions de valade. In plui di chestis fiestis de nestre tradizion, a Paulâr a è ancje une buine tradizion musicâl, cu la Bande de Filarmoniche Nascimbeni, zimulade cu lis bandis austriachis di Kirchbach e di Kartitsch.
Lenghe[cambie | modifiche il codiç]
Il furlan di Paulâr al è une forme particolâr dal cjargnel. I paularins a no pronuncin ciertis consonants finâls (par esempli, a disin â par âf, al è rivâ par al è rivât), e a pronuncin un r uvulâr (tal cuel, a todesc vie). Al è ancje di dî che la "a" furlane standard e gambie intune vie di mieç tra "a" e "e" che a àn dome lôr.


text:
Dai 30 di Jugn ai 15 di Lui stâts il Friûl al à tornât a jessi il centri di chê Europe che e je impegnade inte promozion dal dirit ae lenghe e dal dirit ae diversitât, midiant de produzion artistiche e de comunicazion. Vie par chês dôs setemanis si è davuelzude la prime part de otave edizion di Suns Europe, il festival european des arts in lenghe minorizade, inmaneât de cooperative Informazione Friulana, la societât editore di Radio Onde Furlane, cu la poie finanziarie de Regjon Autonome Friûl-Vignesie Julie, de ARLeF – Agjenzie Regjonâl pe Lenghe Furlane, dal Comun di Udin, de Fondazione Friuli e cu la colaborazion dal Istitût basc Etxepare e di tancj altris sogjets publics e privâts, internazionâi e di chenti.
◆ Anticipade des proiezions li dal Visionario dal cine catalan ‘Alcarràs’, che al à vinçût l’Ors di Aur tal ultin festival di Berlin, la rassegne e à puartât ator pal Friûl une rapresentance significative de espression artistiche creative e cussiente des comunitâts di minorance de Europe. In dut a jerin undis apontaments, tra concierts e incuintris di aprofondiment e di scambi. La scree uficiâl e je stade fate in Place Libertât a Udin ai 30 di Jugn, cul conciert di Loris Vescovo, che in chê ocasion, adun cun Leo Virgili, Thomas Remondino e Massimo Silverio, al à presentât dal vîf i tocs dal so gnûf disc ‘Adalt’. Protagoniste des seradis seguitivis e je stade Alidé Sans, cjantante e polistrumentiste de Val di Aran, cjanâl pirenaic di lenghe ocitane che sul plan politic e aministratîf al fâs part de Catalogne e al sta sot dal Ream di Spagne. Vie pal incuintri fat il prin di Lui a Udin li dal Visio Garden, là che si à fevelât di musiche, lenghis, dirits, autoguvier e teritori, e intant dai doi concierts fats a Vilalte di Feagne e a Lavarian e à mostrât un nivel pardabon alt di snait e di talent, di cussience politiche e di fuarce comunicative.
◆ Cualitât musicâl, sensibilitât e ategjament positîf dai artiscj a àn segnât ancje chei altris apontaments: des esibizions a Dartigne e a Puçui, ai 8 e ai 10 di Lui, dal galês Carwyn Elllis, musicist e produtôr implicât in centancj progjets che a Suns Europe al à dât prove dal so elegant percors musicâl plui resint che al met dongje Gales e Brasîl, a chês a Sante Margarite dal Gruagn e a Plessive di Cormons, ai 7 e ai 9 di Lui, dai sarts Mauro Palmas e Frantziscu Medda, cu lis lôr contaminazions tra musiche popolâr e eletroniche, che in chê serade tal mieç dai Cuei, a mancul di cent metris dal confin cu la Slovenie, si son alternâts su la sene cu la cubie furlane-slovene formade di Franco Giordani e Davide Tomasetig.
◆ I ultins apontaments a son stâts segnâts dal confront tra Friûl e Paîs Basc, jenfri musiche, storie, scriture e atualitât, cu la presentazion, ai 13 di Lui a Udin, li de librarie Tarantola, dal libri di Jaione Dorai e Ernest Prat, “Bestaldean”, che al fevele dai esiliâts politics bascs, e cui concierts di Sara Zozaya, che a Romans dal Lusinç ai 14 e a Udin ai 15 e à inmagât il public cu la sô vôs. Inte ultime serade al è stât fat ancje il spetacul di musichis, peraulis e imagjins dedicât aes Lotis dal Cormôr, cui nostrans Franco Giordani, Simone Piva, Alvise Nodale, Nicole Coceancig, Fabrizio Citossi, Devid Strussiat, Coro La Tela, Guido Carrara e Lussia di Uanis. L’event conclusîf al jere previodût che al fos in place Libertât, ma par vie des previsions meteo si à scugnût lâ a sotet li dal teatri San Giorgio. Pecjât: dopo dal conciert di Loris Vescovo, al sarès stât biel tornâ a jemplâ il centri di chê che e varès di jessi la capitâl dal Friûl cu lis cjançons intimistis e crepuscolârs di Sara Zozaya e cu la memorie vive di une des pagjinis plui impuartantis de storie furlane dal Nûfcent.
◆ La seconde part di Suns Europe 2022 si fasarà in Novembar e il conciert finâl cui sîs grups o soliscj selezionâts daûr dal avîs internazionâl dât fûr inte Vierte stade al è in program a Udin li dal teatri “Giovani da Udine” sabide ai 26. Cundut achel, si pues fâ bielzà un prin belanç dal festival. Al è une vore positîf, cemût che al marche Carli Pup, president di Informazione Friulana, «no dome pe cualitât e pe varietât des propuestis dal program e pal bon acet che a àn vût de bande dal public presint tai diviers events, ma ancjemò une volte pe maniere di lavorâ in rêt, cui partners furlans e cun chei forescj, par fâ Suns Europe, e pe relazion disvilupade cui ospits e cui protagoniscj de rassegne, che inmò plui che intes edizions passadis nus àn palesât il lôr plasê di jessi stâts in Friûl e di vê cognossût la nestre realtât, e che a spartiran cu la lôr int e intes lôr comunitâts chest plasê e cheste cognossince», par lâ dilunc a lavorâ in rêt a pro dal dirit ae lenghe e dal dirit ae diversitât. ❚


text:
Satane
Creature spirituâl.
Il non al ven dal tiermin ebraic "satàn" che al vûl dî "opositôr" Di fat lui al è il principâl aversari dal Idiu e di ducj i soi adoradôrs.
Al ven ancje clamât "Diaul" che al ven fûr dal grêc "diàbolos" che al significhe "calugnadôr".
Inte Biblie al ven identificât cul sarpint origjinari e al è sinonim di ingjanadôr e bausâr. Al à simpri cirût di fruçà la lealtât dai adoradôrs dal Idiu e al à tentât, cence però rivâ, parfin il fi dal Idiu, Jesus Crist.
L'esistence di Satane e je une limpide dimostrazion dal parcè, pûr suspirant la maiorance des personis di vivi in pâs, che l'umanitât e je invezit dolentrade di velen, prepotence, vueris che a àn tocjât une intensitât tâl di menaçâ la stesse esistence dal gjenar uman.


text:
Se in Austrie si fevele di minorancis, si pense ai cartei bilengâi in Carinzie: di altris minorancis però no si sa tant, ancje se Viene e je plene di nons di famee cecs. A jerin i cecs la minorance plui numerose tal timp de monarchie: tor il 1900, Viene e je stade la seconde plui grande citât ceche daspò Praghe.
Za tal 1746 al è tacât l’insegnament dal cec al Theresianum, la innomenade academie militâr: il stes imperadôr Josef II al à decidût, agns dopo, di imparâ la lenghe ceche. Un decret imperiâl dal 1778 al à dade istruzion che, tal distret di Wieden a Viene, avîs e anunzis uficiâi a fossin bilengâi todescs-cecs.
Cul gnûf stât cecoslovac al è tacât il rientri dai cecs: il lôr numar al è lât jù di 250.000 che al jere tor il 1900, a mancul di 50.000, prime de Seconde vuere mondiâl.
100 agns dal gjinasi cec_ Il gjinasi Komenský “Schützengasse 31”, vuê la ultime e uniche scuele ceche, al è nassût 100 agns fa. La associazion culturâl ceche Komenský no je stade dome une des organizazions plui impuartantis in gjenerâl, ma ancje une des plui sioris te Prime Republiche.
Impastanade tal 1872, e je stade massime une istituzion sociâl, stant che la plui part dai cecs a lavoravin in condizions dificilis – vâl a dî, ogni dì 15 oris tes fabrichis di modons -: par chel ju clamavin “Ziegelböhmen”, o ben “cecs di modon”.
I modons a jerin une vore impuartants dal pont di viste economic: di fat, ducj i edificis magnifics e monumentâi de “Ringstraße” a son stâts costruîts cun modons di chestis fabrichis, come par esempli la innomenade Wienerberger.
Viodût che la popolazion di Viene tal Votcent e jere costituide pal 65% di imigrâts, i politics a vevin pôre che la citât e les a pierdi il sô caratar todesc. Cussì, cun leçs cuintri i cecs, e tache la assimilazion dai stes cecs. Protagonist di chel moviment al jere il sindic Lueger (dal 1897 al 1910). Su la base di donazions volontariis, la associazion Komenský e acuiste il prin edifici tal 1883.
Ancje se la plui part dai cecs e slovacs e jere rientrade te gnove Republiche Cecoslovache, lis scuelis cechis a àn sperimentât un clime liberâl te ere de Viene Rosse.
Cul sostegn finanziari de Republiche cecoslovache, a vegnin fat sù tal 1924-1934 cuindis edificis scolastics: l’ultin, e plui resint, al è stât costruît tra il 1933 e il 1935.
Plui di 5.000 students a son jentrâts tes diviersis istituzions Komenský, tant che scuelis maternis, elementârs, secondariis, fin aes scuelis professionâls.
Tal 1942, dutis lis scuelis cechis a son stadis sieradis e ducj i edificis confiscâts de Gestapo. Dopo de vuere (1964), une scuele sole e jere direzude de associazion Komenský.
Cul censiment dal 1971 a Viene, dome 8.000 personis a declaravin di fevelâ la lenghe ceche. Il condurâ de ultime scuele, che e contave dome tor dai 120 students, al jere in pericul.
In plui de scuele materne, de scuele elementâr e di chê secondarie trilengâl (cec, slovac e todesc) al è stât introdusût ancje il gjinasi. Vuê il numar dai students al cres di gnûf, e atualmentri al è tor lis 300 personis.
Il sindic di Viene Häupl, presint ae celebrazion dai 100 agns, al à dit che la scuele ceche e je te storie la rispueste juste ae situazion sociâl de minorance ceche e un esempli positîf pal futûr plurilengâl di Viene.
La beade Maria Restituta, di origjin ceche, e je la patrone dai cecs di Viene_ I Cecs a àn dal 1928 tal Zentralfriedhof, il cimitieri centrâl di Viene, une sezion proprie: il cimitieri cec “Český hřbitov – Tschechischer Friedhof”. Dal 1998, un monument nus vise de beade Maria Restituta che e jere stade beatificade al 21 di Jugn dal 1998 di Pape Zuan Pauli II a Viene.
Sûr Maria Restituta (1894 – 1943), al secul Helena Kafková, e je la sante patrone dai cecs di Viene e e je stade la uniche muinie condanade a muart dai naziscj. Cressude a Viene tant che fie di imigrâts cecs, pôc prime de Prime Vuere Mondiâl e je jentrade tal ordin francescan e e à lavorât tant che infermiere in sale operatorie tal ospedâl di Mödling.
E veve un temperament dret, e in mert ae diete no rispietave l’assetisim: dopo une operazion particolarmentri dificile, e jere lade tal pub locâl a ordenâ une bire cul goulash.
Dopo la anession de Austrie, e veve tacât a fevelâ a viert cuintri il nazisim e a criticâ la incompentence dal chirurc SS Stumfohl. Tal 1942, e je stade arestade dai naziscj te sale operatorie.
Nancje tes interogazions de Gestapo no à rinunziât ae sô fede: ai 29 di Otubar dal 1942 e je stade condanade a muart su comant dal segretari personâl di Hitler Martin Bormann, e mês dopo sassinade cu la ghiliotine.
JANEZ ERAT
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +


text:
Semencis, ledan e vacjis no fasin plui stomi. Voltâ e lâ a fâ i plets, plantâ arbui, rezi e molzi par dopo fâ il formadi, no son plui lavôrs pe biade int. Finalmentri, la tiere in mont e sta tornant a jessi tignude in considerazion, soredut dai zovins che, finide scuele, a tachin a specializâsi, a dâ une man aes aziendis di famee: in cualchi câs, a son lôr diretementri che a vierzin un gnove imprese. Badait ben, nol è di iludisi che tic e tac si puedi tornâ a inviâ la economie di un teritori, stant che dal 1990 a vuê sedi in Cjargne che te Val Cjanâl e Cjanâl dal Fier si son pierdudis plui dal 80% des aziendis agriculis: di plui di cuatri mil, o sin rivâts a mancul di cinccent. Tai ultin agns però, cemût che al tocje tal rest de Italie, la inversion di tindince pai plui atents osservadôrs, si note: i agricultôrs sot i 30 agns a son cressûts dal 4%; i etars che si son tornâts a coltivâ a stan dopleantsi di an in an, cussì come lis vacjis di lat; plantis che a someavin dismenteadis, si stan tornant a semenâ; si àn simpri di plui prodots di altissime cualitât che a rivin a cjatâ il gradiment dal consumadôr.
Il merit al va dal sigûr a chei che in chescj agns a àn dimostrât previdence e a àn savût lâ cuintri tindince, come l’Ufici agriculture de Comunitât di Mont de Cjargne, che dal 2011 al à fat partî, insiemi cul Ersa, un progjet di svilup des pomis e des jerbis che al è rivât a coinvolzi une ventine di aziendis dal teritori. Chestis, a stan coltivant 30 etars complessîfs tra miluçârs, cartufulis, fasûi, verze ma ancje frambolârs e cerniculis. La volontât e je chê di dopleâju tai prossims doi agns e zontâ gnovis culturis, ma ancje rivâ a vierzi un centri pe racuelte e la trasformazion alimentâr di chescj prodots. La struture e je in pîts a Tumieç za di un pâr di agns ma e spiete di jessi completade e furnide di celis frigorifar. Po dopo, si pense di coinvolzi scuelis e mensis aziendâls ma ancje cjadenis locâls di alimentârs par podê vendi in maniere direte chel che si à produsût.
Intant, insiemi cui tecnics dal Ersa e cul Cirmont, si sta pontant ancje a riscuvierzi prodots de tiere che a someavin dismenteâts, e cussì si à tornât a semenâ il lidric cul poc, il cren, il râf di Verzegnis, il lidric di mont, i urtiçons. Ducj prodots che a puedin vê tal marcjât un grum di interès e spontâ presis un grum alts.
No dome cjamps però, o disevin, parcè che e sta tornant a jessi cjapade in man ancje une altre ativitât storiche primarie de mont, vâl a dî la zootecnie. Pensait che dome intun piçul comun come Denemonç si rezin 400 bestiis, tra chês di macel e chês di lat.
Un grum miorade e cualificade ancje la ativitât des piçulis produzions, des scuetis ai formadis di malghe, fin a rivâ a gnovis sperimentazions come la “burrata cjargnele” de Val Pesarine, simpri par merit dai zovins che si stan butant te agriculture e tal arlevament.
Determinant in chest percors di riscuvierte dal setôr primari, e je naturalmentri ancje la scuele: a Tumieç e je stade positive la ativazion dal cors pes lavorazions agroalimentârs li dal Isis Solari che ben al va dacuardi cu la scuele alberghiere dal Linussio, dulà che a stan cressint i cogos dal doman.
No stin a dismenteâsi che però a son un pâr di problemis di risolvi se si vûl permeti aes gnovis gjenerazions di continuâ a invistî su la lôr tiere: prin di dut al è vignût il moment di definî une volte par dutis il riordin fondiari de mont, che al sconte ancjemò confins segnâts come cusiduris di bregons e duncje apeçaments masse ridots e framentâts par permeti coltivazions di une cierte cuantitât. Altre cuistion e je chê des malghis che a vegnin fitadis a forescj che magari no àn nuie a ce fâ cu la ativitât tipiche di chestis vals.
Po dopo, al sarès il câs di completâ il percors di agregazion des varis produzions locâls, un tic come che si veve tentât cu lis latariis di Friulmont, in maniere di lâ a vendi cu la fuarce di un scuadron ce che la mont e sa produsi individualmentri. L’impuartant al à soredut no lassâsi scjampâ i fonts comunitaris che a vignaran assegnâts tra pôc cul PSR 2014-2020. ❚
David Zanirato
Si torne a semenâ i plets e a lâ a passon............
Semencis, ledan e vacjis no fasin plui stomi. Voltâ e lâ a fâ i plets, plantâ arbui, rezi e molzi par dopo fâ il formadi, no son plui lavôrs pe biade int. Finalmentri, la tiere in mont e sta tornant a jessi tignude in considerazion, soredut dai zovins che, finide scuele, a tachin a specializâsi, a dâ une man aes aziendis di famee: in cualchi câs, a son lôr diretementri che a vierzin un gnove imprese. Badait ben, nol è di iludisi che tic e tac si puedi tornâ a inviâ la economie di un teritori, stant che dal 1990 a vuê sedi in Cjargne che te Val Cjanâl e Cjanâl dal Fier si son pierdudis plui dal 80% des aziendis agriculis: di plui di cuatri mil, o sin rivâts a mancul di cinccent. Tai ultin agns però, cemût che al tocje tal rest de Italie, la inversion di tindince pai plui atents osservadôrs, si note: i agricultôrs sot i 30 agns a son cressûts dal 4%; i etars che si son tornâts a coltivâ a stan dopleantsi di an in an, cussì come lis vacjis di lat; plantis che a someavin dismenteadis, si stan tornant a semenâ; si àn simpri di plui prodots di altissime cualitât che a rivin a cjatâ il gradiment dal consumadôr.